text:
1.Veisureti voli nina noda Kalou dokai
Bau mai vua uuu
Veika yaco tu e noda vuravura qo
Kei na veivakatakilai la eso
Oh, na veivakatakilai la eso
Chrs: Au mai soro kavoro tu vei kemuni
Na yaloqu e tagici kemuni Jisu
Noqu bula ni taukena moni mai lewa
Yaco mai, yaco nomuni lewa (2x)
2.Rauta mada nomu dau lecava na dina
Na vosa ni Kalou
Veivutuni se se soli vei iko na gauna
Kusa vei Jisu me daru bula.
(Back to Chrs)
3.Kesa yali nomu dau lomana na Kalou oqo
Mo tei yavala mai
Ni se bera ni se tau nona cudru na Kalou
Na wekaqu mo bau kusa mada mai (2x)
(Back to Chrs)


c: text/html

text:
VAKADEITAKI NA COCA COLA GAMES ENA VULA O OKOSITA.
Written by Maikeli Radua on May 18, 2022
Esa vakadeitaki na Coca Cola Games me sa na vakayacori ena i ka 4 – 6 ni siga ni vula o Okosita.
Na tikinisiga qori e veitaudonui kei na i ka 3 ni macawa ena i karua ni wasewase ni vuli.
Na i tukutuku qo sa vakadeitaka na Ministry of Education’s Head of National Education Service Delivery o Timoci Nabure ena dua na Press Conference ena Coca Cola Headquaters.
Namaka tale eso na kena i tukutuku ena dua na gauna lekaleka qo.
Vakarorogo tikoga mai ena Vitifm 92.2FM/92.6FM/92.0FM

robotstxt: allowed

filter: keep


text:
Toqai na yacai Lomani ki na timi ni Barbarians
28 November, 2018, 11:25 am
ESA mai digitaki talega o Frank Lomani na halfback ni Fiji Airways Drua, Flying Fijians kei Melbourne Rebels ki na timi ni Barbarians ena sota kei Argentina ena Siga Tabu qo.
E marautaka sara vakalevu o Lomani na lako vinaka ni qito rakavi ena loma ni yabaki qo ni oti takega na nona a saini ena timi ni Melbourne Rebels ni bera ni qai tomani iratou na timi ni Drua ena sotasota ni Autralian Rugby Championship ka a lewena talega na timi ni Flying Fijians ena nodratou vakadruka na timi ni Varanise ena 21 kei 14.
Sa na veitomani tiko o Lomani kei na vica na yaca vou ena timi ni Barbarians me vakataki Wyatt Crockett mai na timi ni All Blacks kei Tommaso Benvenuti na wigi ni timi ni Itali.
E rau na sota tiko na timi ni Barbarians kei na timi ni Argentina ena veimama ni tolu (3.30am) ena mataka ni Siga Tabu.


text:
Tawani Na iTutu Ni Roko Tui Lau
Sa mai tawana na itutu ni Roko Tui Lau o Maikeli Waqatabu, e dua ka cakacaka tu ena Tabacakacaka iTaukei mai Labasa.
E vakadeitaka mai oqo ki na Siga Vou na gusu ni vosa ni Tabacakacaka iTaukei o Alipate Natoba.
Ni sa mai tawa oqo na itutu vaka Roko Tui e Lau, e tukuna o Natoba, ni sa qai vo oqo me tawa na itutu ena yasana vakaturaga o Lomaiviti.
E tukuna ni o Penijamini Velitokaduadua na RokoTui Lomaiviti e a sa dodonu me cegu ena yabaki sa oti, ia e qai kerei me vakaotia na yabaki qai cegu.
Na itutu ni Roko Tui Lau e a taura vakatawa tiko o Panapasa Ravea.
Ena veilesi vei ira na Roko Tui ena yabaki oqo e a lesi kina na Roko Tui Lau o Paula Delaivuna ki Ra ka lesi mai na Roko Tui Ra o Mosese Nakoroi ki Tailevu.
Ena ituvatuva ni Bose ni Yasana e vakarautaka na Tabacakacaka iTaukei, na Bose ni Yasana o Lau ena vakayacori mai Lakeba ena Evereli.
Na ka bibi ena bosei kina me vakadonui talega na ituvatuva ni lavo ni 2019 – 2020.
Ena qarava tale tikoga mai Tubou na bose vakayabaki ni Lotu Wesele ena vula ko Me.
Feedback: maikab@fijisun.com.fj


text:
Luxury Private Jet Charter Casper, Gillette, Rock Springs, Sheridan, WY Plane Rental Company Near Me call 1-307-363-5099 me baleta na malanivosa totolo ena lala na yavana vuka ni maliwa lala ni veiqaravi ni iwasewase me baleta na bisinisi, Leqa tubukoso, Yadudua na marau vata kei na noqu manumanu maroroi na waqavuka veiyaloni? Me na veivuke vinaka duadua waqavuka kabani o sa rawata ki na nomu icavacava ka tarava volai sara toka vakadodonu ka vakatotolo na ka rawarawa!
Me baleta na bisinisi ni vuka, na veiqaravi ni tu e vakarautaka e dua na vanua vakaitaukei kina na ira na itokani e rawa ni liutaka na bose ni bisinisi ka sega ni vakataotaki vinaka duadua ni nodra gauna ni veilakoyaki. Na nomudou dro rawa dau vakavodoki iko mai ena dua na rara ni waqavuka voleka yani ki na nomu itikotiko kei na kauti iko ki na dua voleka cake ki na nomu icavacava, vakalailaitaki na gauna e gadrevi me baleta na veilakoyaki ni qele nomu ilakolako.
Na lisi ni na veiqaravi eda solia
Mid vakaitaukei ni levu ni jeti Charter
Bibi vakaitaukei jeti Charter vuka
Turboprop vakaitaukei jeti Charter
Lala yavaqu vakaitaukei jeti Charter
Isau ni vakaitaukei jeti Charter
Vs vakaitaukei ni jeti Charter vuka. Kalasi ni imatai na waqavuka vakabisinisi
Nanuma na gauna o ya, vakacegu, kei na betena na vosa e so na tamata era na nanuma beka ni gauna era nanuma kina ni lisitaki na jeti vakaitaukei
Wait time can be a thing of the past if you are renting a private jet charter flight service in Wyoming. Sa rauta na gauna ni wawa vakatautauvata 4 me 6 na miniti. Ko na tekivu na nomudou dro ena levei kina na balavu ni laini ena igunugunu na jeke ni iyaya, ticketing, ka sa vakatorocaketaka sara na tataqomaki ka icili na nomu waqavuka.
O rawa ni vakamatatataka na mataqali kakana mo namaka, na brands ni yaqona o vinakata kei na iwiliwili ni era se itokani o gadreva mo kauta tiko. Sa rawa me vakarawarawataka me vaka na veika e gadrevi ena nomu.
You might find Empty leg deal from or to Wyoming area’ e dua na vosa e vakayagataki ena cakacaka ni waqavuka me baleta na lesu lala mai ni dua na waqavuka vakaitaukei veivosakitaka dua ga na sala.
Check out your nearest city below for more information on personal airplane chartering in Wyoming.
Private Jet Charter Flight Service Near Me Wyoming
Na lisi ni na raraba kei vukaca na rara ni waqavuka na vanua voleka eda era na veiqaravi tiko ena nomu iwasewase ni vaka aerospace na waqavuka vuka veiqaravi volekati iko, https://en.wikipedia.org/wiki/List_of_airports_in_Wyoming
Best thing to do in Cheyenne, Casper, Gillette, Laramie, Rock Springs, Sheridan, Evanston, Green River, Riverton, Cody, Jackson, Rawlins, Lander, Torrington, Douglas, Talei, Worland, Na bafalo, WY top Nightlife, Vale ni kana kei na otela railesuva wavokita noqu vanua ni veiqaravi


text:
SEREVOU-NOQU DAULOMANI-VESI KEI NAIRIKILAGI
Written by Ben Ravulo on May 12, 2022
E mai tavoci ena bogi nikua ena VITI FM 92.2FM ena porokaramu na “NEW BORN”ni sivi toka na 8 ena tinikalima na miniti [8:15pm] na nodratou sere vou na matasere vou oqo na – “VESI KEI NAIRIKILAGI”.
Na matasere oqo na “VESI KEI NAIRIKILAGI” e buli sere tiko kina o Tevita Veiqaravi ka da na rogoca kina na domoi Joe Matai na cauravou ni Nacobo,Lovoni mai Ovalau,ka rau cakacaka tiko ena nodratou Aulbum me vaka ena tavoci tiko ena mua ni vula o Jiulai sara ga oqo.
“NOQU DAULOMANI”-na sere oqo e talanoa taki kina na nona vakanananu e dua na cauravou ki vua na nona daulomani ena gauna erau sa veibiu kina me gole yani vakayawa o goneyalewa.
Na gauna sa biuta kina na noda vanua o goneyalewa sa qai dau mositi gone tagane tu na i vakarau vinaka nei goneyalewa,me vaka ni gone yalewa yalo vinaka,dau veikauwaitaki,dau loloma,kei na nona dau matadredre.
Ena i matai ga ni qaqani sere oqo,e kerea tiko kina o cauravou, ke rawa walega ni vosoti koya o goneyalewa,me vaka ni rau veicalati vaka lailai ena veika rau dui rawata,ka ni rawati koya sara vaka vinaka o goneyalewa mai vua na cauravou oqo,ka cavuti tiko ena qaqana e loma na vosa oqo,’NA VEIKA KECE KO TAGICA MAI E SEGA TU VEI AU’.
Oqo e sere ga ni vakanananu nei tagane vei goneyalewa ena dela ni vakanuinui,ni rau na mai vau ena dua na siga.
E rawa ni o rogoca na sere oqo ena Vitifm 92.2fm,92.6fm keina 92fm.
VITI FM – E KAMICA QAI KACHII!!!!


text:
Yabaki
Na yabaki sai koya na orbital ni gauna ni vuravura ka toki ena kena vuravura wavokita na matanisiga. Na kena sa yaco ki vuravura axial taiki, na sala ni dua na yabaki e raica na kena sa veisoliyaki na gauna, ka makataki ena veisau kena draki, na auwa ni sigararama, ka vaka kina, draudrau ka qele talega.
Na yalomatua kei subpolar na veiyasana vakavolivolita na vuravura, e va na draki e kilai vakararaba: vulaitubutubu, vulaikatakata, vakadinamati, kei vulaibatabata. Ena tropical ka subtropical na veiyasana, eso na vanua e sega ni tiko kina na sector e sega ni vakamacalataki kina na draki; Ia mai na gauna tropics, na gauna vakayabaki sa suasua kina kei mamaca gauna era sa kilai ka vakadikeva.
Na naba Kaleda yabaki e sa approximation ni iwiliwili ni gauna ni orbital e vuravura me vaka e a wiliki ena dua na kena soli kaleda. Na Gregorian kaleda, se kaleda ni gauna oqo, me vakaraitaka na nona yabaki ni ivolanivula me dua ga yabakini bula ena loma ni 365 na siga se dua yabaki ni lade ena 366 na siga, me vaka na Julian kaleda; Me baleta na kaleda Gregorian kaleda, na balavu ni gauna ni yabaki ni ivolanivula (kena ibalebale na yabaki) ka sa taucoko tiko kina na ivakarau ni kena rika tiko 400 yabaki e 365.2425 siga.


text:
VAKA SUKA O POLAND NA NODRAU QITO NI WORLD CUP QUALIFIER KEI RUSIA.
Written by Mika Qalobula on March 6, 2022
E sa vakasuka na mata timi ni soccer ni Poland,na nodrau qito ni World cup qualifier kei na mata timi ni Rusia ena vuku ni kaba vaka i valu ka vakayacora tiko o Rusia vei Ukraine ena gauna oqo,ka vakaraitaka na Peresitedi ni soqosoqo ni soccer mai Poland o Cezary Kulesza, ni sai koya qori na vakatulewa e ratou se cakava rawa ena gauna oqo.
Na nodrau sota oqo e dodonu me na vakayacori enai ka 24 ni siga ni vula oqo,ia, na timi ena qaqa vei rau ena sota yani kei na timi ni Sweden ena qito ni play off.Sa vakaraitaka talega o Sweden ni sega talega ni na via sota vata kei na timi ni Rusia.
Vakarorogo mai kina VITIFM 92.2FM,92FM kei na 92.6FM.
Source – FIFA Page.


text: 1 O yau o Paula, au kacivi meu yapositolo+ i Karisito Jisu me salavata kei na loma ni Kalou, kei Sosiceni na tacida,2 vei kemuni ena ivavakoso ni Kalou mai Korinica,+ oni sa vakasavasavataki moni tisaipeli i Karisito Jisu,+ oni sa kacivi moni yalosavasava, kei ira kece ena veivanua era masuta na yaca ni noda Turaga o Jisu Karisito,+ na nodra Turaga, e noda tale ga:3 Me sobuti kemuni mada ga na loloma soli wale kei na vakacegu ni Kalou na Tamada kei na Turaga o Jisu Karisito.4 Au dau vakavinavinakataki kemuni vua na noqu Kalou, me baleta na loloma soli wale ni Kalou e soli vei kemuni ena vuku i Karisito Jisu,5 ni oni sa mai vakavutuniyautaki ena ka kece ena vukuna, ena vosa kece kei na kilaka kece,+6 me vaka sa dei vei kemuni na vunautaki ni itukutuku kei Karisito,+7 moni rawata kina na isolisoli kece, ena nomuni nanamaki tiko ena nona vakatakilai na noda Turaga o Jisu Karisito.+8 Ena vukei kemuni tale ga moni dei me yacova na iotioti, moni kua kina ni beitaki ena dua na ka ena siga ni noda Turaga o Jisu Karisito.+9 E dau dina na Kalou,+ o koya e kacivi kemuni moni vakaivotavota vata kei na Luvena, na noda Turaga o Jisu Karisito.10 Qo au uqeti kemuni raveitacini ena yaca ni noda Turaga o Jisu Karisito moni duavata ena ka oni tukuna, moni kua ni veisei,+ ia moni duavata ena nomuni rai kei na nomuni inaki.+11 Eratou mai tukuna vei au na lewe ni vuvale i Kiloi ni oni duiyaloyalo tiko na taciqu.12 Qo na ka au kaya tiko, eso vei kemuni era tukuna: “Au nei Paula,” “Au nei Apolosa,”+ “Au nei Kifa,”* “Au nei Karisito.”13 Sa veisei na Karisito? A sega ni vakamatei ena kau o Paula ena vukumuni, se vakacava? Se oni a papitaiso ena yaca i Paula?14 Au vakavinavinakataka na Kalou niu sega ni papitaisotaka e dua vei kemuni, vakavo ga o Kirisipo+ kei Keio,+15 e sega kina ni dua vei kemuni e rawa ni kaya ni papitaiso ena yacaqu.16 Au papitaisotaki ratou tale ga na vuvale i Sitifana.+ Kena vo au sega ni kila, seu papitaisotaka tale e dua se sega.17 Ni sega ni talai au na Karisito meu veipapitaisotaki, meu vunautaka ga na itukutuku vinaka,+ sega ena nodra vosa na tamata vuku, de vakatawayagataki kina na kaunirarawa* i Karisito.18 E ka sesewa vei ira na vakarau rusa+ na itukutuku me baleta na kaunirarawa,* ia vei keda eda vakabulai tiko, qo na kaukaua ni Kalou.+19 Me vaka e volai: “Au na vakaotia na nodra vuku na tamata vuku, au na cata* na nodra kilaka na vuli.”+20 I vei na tamata vuku? I vei na vunivola?* I vei na dauveiba ni vuravura qo?* Vakacava, e vakaraitaka na Kalou ni ka sesewa na vuku ni vuravura?21 E vuku na Kalou, ia o vuravura e sega ni kila rawa na Kalou+ ena kena vuku,+ ia ena nona vuku na Kalou e raica ni yaga na ka eda vunautaka, e dina nira okata eso me ka sesewa,+ nira na bula kina o ira na vakabauta.22 Era kere ivakatakilakila na Jiu,+ era vaqara vuku na kai Kirisi,23 ia o keda, eda vunautaka nona vakamatei ena kau o Karisito, qo e vakatarabetaki ira na Jiu, e ka sesewa vei ira na lewe ni veimatanitu.+24 Ia vei ira na kacivi, se ra Jiu se ra kai Kirisi, e kaukaua ni Kalou o Karisito, e vuku tale ga ni Kalou.+25 Baleta na ka e sesewa vua na Kalou e vuku cake vua na tamata, kei na ka e malumalumu vua na Kalou e kaukaua cake vua na tamata.+26 Ni oni sa raica na taciqu na nona kacivi kemuni, ni sega ni levu na vuku vakavuravura,+ sega ni levu na vakaitutu, sega tale ga ni levu na sucuturaga.*+27 Ia na Kalou e digitaka na veika sesewa ni vuravura qo me vakamaduataki ira kina na vuku, e digitaki ira na ka malumalumu ni vuravura qo na Kalou me vakamaduataki ira kina na kaukaua,+28 na Kalou e digitaka tale ga na veika wale ni vuravura qo, na ka beci, kei na ka e dau raici tu me tawayaga, me vakatawayagataki kina na ka e dau sakitaki tu,+29 me kua kina ni dua e sakitaki koya ena mata ni Kalou.30 Ena vukuna ga oni mai tisaipeli kina i Karisito Jisu, o koya na vuku ni Kalou vei keda, e yalododonu,+ e vakasavasavataki keda,+ e sereki keda tale ga ena ivoli,+31 me yaco kina na ka e volai: “O koya e sakitaka e dua na ka, me sakitaki Jiova* ga.”+


text:
NA LASU
Na Lasu ko cakava vuni noqu mai rarawa voli
Ko mai lasutaka vei au ni ko ni galala tu
E mai kania dina na utoqu noqu sa qai kila
Io na lasu ko cakava vei au,e rui gaga saraga
CHORUS
Isa au mai I lomalomani au kina
Noqu a solia tu kina noqu dina
Isa meu vosoti noqu sega ni nakita
Sobo keu se yawa mai tikimu ena I mata ni gauna
Ko a vodoka mai waqa I setani e rui rerevaki
Ka mai lasutaka ni ko a sa bera tu ni vakawati
Ko sa tawa nanuma kina nomu vosa ni veiyalayalati
Laki buwawa ki matamu na matadratou na nomu veitinani
Au a sega sara ni vaka laiva noqu a mai rogoca
Kau o vakasosolo sara kina ka mo laki lautoka
Natabua na I tikotiko ni vei vakarautaki
Meu laki tukuni iko vei iratou na nomu veitinani
(CHORUS)
Mo vosoti au adi karua ena cala au cakava
Ni vakavuna ga o tamamudou ena lasu a cakava
Au kerea mo qai tukuna me kua ni vakarua taka
Me mai caki taki kemudou voli vei ira na tamata
(CHORUS)


text:
Mai kacikacinicagi o Judith Durham ena yabaki 79, na daulagasere ni matasere na ‘The Seekers’ .
Written by Meliki Kuila on August 6, 2022
Tauri ena rivote ni a mai leqa ena nona valuta tiko na mate ni gacagaca ka tauvi koya tiko.
Durham e a lewena na ‘The Seekers’ ena yabaki 1960 vata kei Athol Guy, Keith Potger kei Bruce Woodley mai Malevani.
Ena 1967, eratou taura na leweni matasere na cocovi ni matasere duavata vinaka ena ‘Australian of the Year Award’, ka ratou duadua ga na matasere eratou se taura tikoga nai covi oya me yacova mai oqo.
E mai tawase me dua na yabaki na matasere, oya na gauna e sa vakanamata vakatabakidua o durham kina nona sasaga, eratou qai mai duavata tale ena g auna eratou qai mai vakaitavi vata tale kina ni oti toka e vica na yabaki.
Ena 1995, eratou mai taura na ‘The Seekers’ na HALL OF FAME, ni oti e ruasagavulu na yabaki, e ratou sa dui taura nodratou tutu vaka ‘Officers of the order of Australia’ na lewe ni matasere.
Durham e qai vauci vata kei na nona darekita ni lagasere o Ron Edgeworth ena yabaki 1969 ni sebera ni rau gole ki Urope.
Ena 1990, e rau a gole vakaveiwatini vata kei na nodratou Manidia ni veivakasarasarataki e vanua tani o Peter Summers ka ratou qai oka ena dua na v akacalaka e Victoria, ka mai leqa sara kina na draiva ni motoka kadua, kei na nona kamusu o Durham.
Era duavata na Dauniveitokoni ni matasere ena gauna e ra rogoca kina na vakacalaka, e ra qai vakayacora edua na nodratou sotasotavata na ‘The Seekers’ me vakavakarau kina Jiupili Siliva. Donumaka na gauna ni Sotasotavata, Edgewoth e a qaravi vaka valebula ena vuku ni mate tauvi koya tikona ‘mmotor neuron disease’ , qai vakacegu ena yabaki 1994.
Ena Me 2013, eratou mai duavata tale kina na matasere ena vuku ni vakavakarau kina ‘Golden Jubilee tour’. Durham kei na nona tauvimate mai vakaleqa saraga nona wilivola kei na volavola- wili kina nona wilika na vola ni sere.
Na nona lagasere e a sega ni vu mai na nona tauvimate.
Ena yabaki 2015, e a vakatokayaca taki vua na ‘Victorian of the Year’ ena vuku ni nona veiqaravi ena buturara ni lagasere kei na nona dau oka tu ena vanua ni veivukei ena nona vanua.
Vurevure: 7 News.co.au


text:
Dua na isoqosoqo levu era vakaisulu balavu vulavula (9-17)
7 Oti qo, au qai raica e va na agilosi eratou tucake tu ena tutu i vuravura e va, eratou tarova matua na va na cagi kei vuravura me kua kina ni liwa na cagi i vuravura, se i wasawasa, se me liwava e dua na kau.2 Au raica e dua tale na agilosi ni cabe tiko mai na icabecabe ni siga,* e taura na drega ni veivakadonui ni Kalou bula, e kacivaka ena domolevu vei ratou na va na agilosi e lesi me ratou vakacacana na vuravura kei na wasawasa:3 “Kua ni vakacacana na vuravura, se wasawasa, se kau, me keitou se dregata mada+ na yadredra na dauveiqaravi ni noda Kalou.”+4 Au qai rogoca na kedra iwiliwili na dregati, era le 144,000,+ era dregati mai na nodra yavusa kece na luvei Isireli:+5 E 12,000 mai na yavusa o Juta,e 12,000 mai na yavusa o Rupeni,e 12,000 mai na yavusa o Kata,6 e 12,000 mai na yavusa o Aseri,e 12,000 mai na yavusa o Nafitalai,e 12,000 mai na yavusa o Manasa,+7 e 12,000 mai na yavusa o Simioni,e 12,000 mai na yavusa o Livai,e 12,000 mai na yavusa o Isakari,8 e 12,000 mai na yavusa o Sepuloni,e 12,000 mai na yavusa o Josefa,era dregati tale ga e 12,000 mai na yavusa o Penijamini.9 Ni oti qo au rai yani, au qai raica e dua na isoqosoqo levu, e sega ni dua na tamata e wilika rawa, mai na veimatanitu kece, veiyavusa, veimatatamata, kei na duivosavosa,+ era tucake tu ena mata ni idabedabe vakaturaga kei na mata ni Lami, era vakaisulu ena isulu balavu vulavula+ ra qai taura tu na taba ni niuniu e ligadra.+10 Era kailavaka tiko ga ena domolevu: “E vakabulai keimami na neimami Kalou e dabe tiko ena idabedabe vakaturaga,+ na Lami tale ga.”+11 O ira kece na agilosi era duri wavokita tale tu ga na idabedabe vakaturaga kei ira na qase+ kei na va na kabula, era tekicuva ena mata ni idabedabe vakaturaga ra qai qarava na Kalou,12 era kaya: “Emeni! Me vakacaucautaki mada ga me tawamudu na noda Kalou, me vakalagilagi, me vakarokorokotaki, me vakavinavinakataki, ni o koya ga e vuku, e kaukaua, e qaqa.+ Emeni.”13 E mani tarogi au e dua vei ira na qase: “O cei o ira na vakaisulu tu qo ena isulu balavu vulavula,+ era lako mai vei?”14 Sega ni bera noqu kaya vua: “Noqu turaga, o kemuni ga oni kila.” Mani kaya vei au: “O ira qo era bula sivia na veivakararawataki levu,+ era savata na nodra isulu balavu ra qai vakavulavulataka ena dra ni Lami.+15 Oya na vuna era tiko kina ena mata ni idabedabe vakaturaga ni Kalou ra qai dau cabora vua na veiqaravi tabu ena siga kei na bogi ena nona valenisoro, ia o koya e dabe tiko ena idabedabe vakaturaga+ ena qai tevuka vei ira na nona valelaca.+16 Era na sega ni viakana se karamaca tale, ena sega tale ga ni kati ira na siga se na katakata warumisa,+17 ni na vakatawai ira+ na Lami+ e tiko ena maliwa* ni idabedabe vakaturaga, ena tuberi ira tale ga ina ivurevure ni wai ni bula.+ Kena ikuri, na Kalou ena qusia tani na wainimata kece mai na matadra.”+


text:
Filipai
Chapter 3
Me'u tinia, oi kemudou na wekaqu, dou reki ena Turaga. Noqu vakarau vola yani vei kemudou na veika oqo, e sega ni ka rawarawa vei au, ia ena vinaka vei kemudou.
2 Dou qarauni kemudou mai vei ira na koli, dou qarauni kemudou mai vei ira nai to ni tevoro, dou qarauni kemudou mai vei ira na dau vei vakacacani.
3 Oi keda eda sa cilivi, na noda lotu vua na Kalou e sa vakayalo, eda sa reki tikoga vei Karisito Jisu, ka sega ni da vakararavi tiko ena ka vakayago,
4 Oi au e dua, me'u vakararavi ena ka vakayago. Kevaka e dua e nanuma tiko me vakararavi ena ka vakayago, oi au e dua ni'u uasivi cake kina:
5 Au a cilivi ena i ka walu ni siga, au a sucu me luvei Isireli, mai na yavusa i Penijamini, oi au na Iperiu dina; ena ka ni vunau, oi au na Farisi;
6 Oi au e dua na dau lomakatakata, au dau vakararawataki ira nai soqosoqo lotu; me baleta na yalododonu sa rawa mai nai vunau, au sa sega ni cala ena dua na tikina.
7 Ia e sega sara ga ni dua na ka vinaka e kauta mai vei au, na ka kece oqori au sa biuta tani e na vuku i Karisito,
8 Io e dina ga ni'u sa biuta tani taucoko na ka kecega, me rawa ni uasivi cake kina na noqu veikilai kei na noqu Turaga o Jisu Karisito, e na vukuna au sa vosota kina, me yali vei au, na ka kecega au vakararavi kina, au sa wiliki ira me vaka na benu e mataqu, me'u rawati Karisito ga kina me noqu.
9 Me laurai vei au o koya, me kakua ni tu vei au na veivakadonui sa rawa mai nai vunau, ia o koya ga sa rawa e na vuku ni vakabauti Karisito, kei na veivakadonui mai vua na Kalou, e na vuku ni vakabauta;
10 Ka me'u kilai koya kei na kaukauwa ni Nona tucake tale mai na mate, ka me keirau veitokani vata ena ka rarawa, ka me'u vakatautauvatani ena Nona mate,
11 Au na rawata kina, na noqu tucake tale mai na mate.
12 Au se sega sara ni rawata kece, se me'u sa rawata taucoko; ia au sa sasaga tikoga, me'u yacova yani na veika sa vakarautaka vei au o Karisito Jisu.
13 Oi kemudou na veiwekani, au sa sega ni vakasamataki au ni'u sa taura oti; ia sa dua ga na ka'u sa cakava, au sa guilecava na ka sa oti, ka'u sa kakavaki me'u rawata ga na ka ki liu,
14 Au sa ciciva tikoga na cere, me'u rawata nai sala mai cake, o koya sa kacivi au kina na Kalou ena vuku i Karisito Jisu.
15 O koya oqo, ni da sa yacova na matua vakayalo me da vakasamataka na veika oqo; kevaka dou na lomatarotaro kina, na Kalou ena vakatakila vei kemudou na kena dina.
16 Ena vanua cecere eda sa mai yacova tiko oqo, meda tomana tikoga me vaka na kena i vakarau, meda maroroya tikoga na lomavata.
17 Oi kemudou na veiwekani, dou mai muria na noqui vakarau, ka dou wanonova matua nai valavala ni tamata lotu, keitou sai vakarau vei kemudou.
18 Ni levu era muri tiko, au sa dau tukuna tiko vakawasoma vei kemudou, oqo mada ga au sa baci tagi ni'u cavuta tiko, ni ra sa meca ni kauveilatai i Karisito.
19 Ena kedra i tinitini na rusa, e nodra Kalou na ketedra, era na vakamaduataki ena ka era lagilagi kina- era dau vakananuma tu ga na veika vakavuravura.
20 Eda sa lewe ni koro mai lomalagi, o koya oqo eda sa waraka tiko kina na noda i Vakabula, na Turaga o Jisu Karisito,
21 O Koya ena mai veisautaka na yago vuca oqo me yago e vakamataliataki, me vaka na kaukauwa e tu Vua, ena Nona vakamalumalumutaka na ka kecega.


text: 3 Tukuna tiko ga vei ira mera dau vakamalumalumu, mera talairawarawa ina matanitu kei ira na veiliutaki,+ mera dau tu vakarau ena cakacaka vinaka kece ga,2 mera kua ni vosavakacacataka e dua, mera kua ni dau veiba, mera yalorawarawa ga,+ mera qai yalomalua vei ira kece na tamata.+3 Ni o keda tale ga eda a lecaika tu, eda talaidredre, eda a vakasesei tu, eda a bobula tu ena veimataqali gagadre kei na lasa, e dau laurai vei keda na yaloca kei na vuvu, eda a sevaki, eda a veicati tale ga.4 E qai vakatakilai vei keda na yalovinaka kei na loloma ni Kalou, na noda iVakabula,+5 (e sega ni vu qo ena noda cakava na ka e vinaka,+ na nona yalololoma ga)+ e vakabulai keda ena nona vakasavasavataki* keda meda vakabulai kina,+ e vakavoui keda tale ga ena yalo tabu.+6 E sovaraka vakayauyau vei keda na yalona tabu qo ni vakayagataki Jisu Karisito na noda iVakabula,+7 meda okati kina meda yalododonu ena vuku ni nona loloma soli wale,+ da qai rawa ni itaukei,+ me vaka na noda inuinui ni bula tawamudu.+8 E nuitaki na veivosa qo, au vinakata tale ga mo dau vakadreta na ka kece qo, me rawa kina vei ira na vakabauta na Kalou mera vakasamataka tiko ga na cakacaka vinaka. Na ka kece qo e vinaka qai yaga vei keda.9 Kua ni vakaogai iko ena taro vakalialia, na tuva kawa, na veileti, na veibataki ni Lawa, nira sega ni yaga qai vakaoti gauna.+10 Ia mo yawaki koya+ e vakatetea tiko na ivakavuvuli e veisaqasaqa kei na ka dina,+ ni o sa vakasalataki koya oti vakarua,+11 ena nomu kila ni sa gole tani mai na sala, e valavala ca tiko, e tukuni koya tale ga na nona ivalavala.12 Niu talai Aritema yani se o Tikiko,+ saga sara mo lako mai vei au e Nikopoli, niu sa nanuma meu na tiko e kea ena vulaililiwa.13 Mo vakarautaka sara vakavinaka na ka kece vei Sina, o koya e kila vinaka na Lawa, kei Apolosa me baleta na nodrau ilakolako, me kua ni dua na ka me rau leqa kina.+14 Mera vakavulici tale ga na wekada mera cakava na ka vinaka, mera qarava kina vakatotolo na nodra bula ni yaco eso na ka dredre,+ mera vuavuaivinaka tiko ga kina.+15 Era loloma tu yani o ira kece era tiko vata kei au. Au loloma vei ira kece eda vakabauta vata.Me tiko mada ga kei kemuni kece na loloma soli wale ni Kalou.


text:
Manumanu vuka
Manumanu vuka — E dua na manumanu.
Manumanu vuka e Viti[veisau | edit source]
E a vakayacora na tabana ni veiqaravi oqo na BirdLife International Fiji e dua na vakadidike ni yaubula eso ena loma ni vanua. Nai naki levu ni vakadidike sai koya me kilai ka volaitukutukutaki na veika eso ka rawa ni laurai ena loma ni veikau.
Manumanu Vuka ni Vanua e Viti[veisau | edit source]
Manumanu Vuka ni Waitui kei na Veimatasawa[veisau | edit source]
Manumanu Vuka e na veiyanuyanu[veisau | edit source]
[veisau | edit source]
- Vanua ni Manumanu Vuka (VMV)


text:
Ciqoma o Tuilawaki na itutu ni Jemeni ni Bose ni Yasana o Namosi
Sa mai ciqoma ena yalo marau o Samisoni Tuilawaki, na ivola ni nona sa digitaki me sa jemeni ni Bose ni Yasana o Namosi.
O Tuilawaki e sosomitaki Ratu Romanu Matanitobua ka leqa ena Okotova ni yabaki sa oti, ni oti e dua na nodra tauvimate lekaleka.
O Ratu Romanu e tacidra Gone Turaga Vunivalu na Tui Namosi, o Ratu Suliano Matanitobua, ka rau vasu ki Korolevu ena vanua o Noikoro e Nadroga/ Navosa.
Vakacakacaka, era veiqaravi tiko vakailiuliu ni Matabose ni Yasana e Namosi rauta ni sivia e tini na yabaki, me yacova na nodra mai vakacegu. Era a lewe tale tu ga ni Bose Levu Vakaturaga (BLV) ena dua na gauna.
E tukuna o Tuilawaki e dua talega ka sa vakacegu mai na cakacaka vakamatanitu, ni na dredre na nona sosomitaki Ratu Romanu ka oqo e dua na bolabole kivua.
Na bose ni yasana e tukuna o Tuilawaki ni sa bera ni vakadeitaki na kena tiki ni siga, ia ena vakayacori ga ena vale ni yasana ka vakatokai tiko na Ro Kuruduadua Hall ka tikoga e Navua .
E tukuna o Tuilawaki ni sa vakadonui nai tuvatuva ni lavo (Budget) ni yabaki 2019 kina 2020 ena yabaki sa oti.
Nai matai ni bose ena yabaki oqo e vakadeitaka na jemeni vou ena vakatabakidua sara ga kina kani veivakatorocaketaki ena loma ni yasana.
Ko Tuilawaki edua tiko vei iratou na lewe ono (6) na mata sureti ena Bose ni Yasana ka wili talega kina o Serupepeli Udre, Vitale Varo, Seveci Rokotakala, Maciu Katamotu kei Lasaro Vota.
E jemeni talega tikoga ni Kabani ni Namosi.
Sa nuitaka tu na jemeni vou ni ra na veitokoni vua na lewe ni bose, ka na dua na yabaki vinaka kina yasana o Namosi na yabaki 2019.
Feedback: maikab@fijisun.com.fj


text:
TUTUVU DROMU -DAVUI KEI DAKU NI VANUA feat SENI GASAU VULA & ISLAND WAVE.
Written by Mika Qalobula on December 8, 2021
E dua na matasere ka ratou sa vakayagataka talega na nodratou taledi ni laga sere na matasere na ‘DAVUI KEI DAKU NI VANUA”ka ratou dau cakacakavata kei rau na matasere na ‘SENI GASAU VULA’ kei na ‘ISLAND WAVE’.
Na matasere qo e ratou a biuta vata edua na nodratou sere ka yacana na ‘TUTUVI DROMU’,ka talanoataki kina edua na draki ni bula ni veidomoni ka lako curuma e dua na nodratou i tokani.
E na rawa talega nio rogoca ena VITIFM 92.2FM,92FM kei na 92.6FM.
Source – Youtube


text:
Ni sa tauvi iko oti na COVID-19 | After you have had COVID-19
Lesu tale ena qaravi ni itavi me vaka na kena ivakarau
E rawa ni ko vakila na wawale kei na cegu leka ena gauna ko sa bula kina mai na COVID-19. Oqo e dau kena ivakarau ni oti na tauvimate.
E dodonu mo taura ga vakarawarawa na ka ena nomu sa lesu tale ena qarava na itavi me vaka na kena vakarau. Qarauna mo:
- moce vakalevu
- kana vakavinaka
- vakacegu kevaka ko vinakata
- toso ga ena kena totolo ko rawata
vosa vua na nomu vuniwai se vakailesilesi ni tabana ni bula kevaka e dua na ka ko leqataka
Lesu ki cakacaka
E dodonu mo tikoga e vale ka vakabulabula kevaka ko se vakila tiko e so na ivakatakilakila ni sa cava na nomu tiko vakatikitiki. E dodonu me vaka tiko koya me yacova ni sa oti e 24 na aua mai na gauna e sa oti kina na ivakatakilakila.
E dodonu mo vosa vua na nomu manidia se iliuliu me baleta na gauna vinaka cava mo lesu tale kina ki cakacaka.
Lesu tale ki vuli
Kevaka e se vakila tikoga na luvemu eso na ivakatakilakila ni sa cava na tiko vakatikitiki e dodonu me tikoga e vale me yacova ni sa bula. Oqo me 24 na aua ni sa oti na ivakatakilakila.
Oqo e oka kina na koronivuli ni muri vuli, vei koronivuli, kura kei na veikoronivuli ni vuli torocake.
E sega ni gadrevi ena koronivuli mo vakaraitaka na ivakadinadina ni ko sa vakadikevi oti ena kena curumaki na tolo ni vauvau ena qara ni ucu se na qara ni ucu sara e loma.
Kevaka e sa oti e 10 na siga mai na kena tekivu na ivakatakilakila ni COVID-19, ka ra sa sega tale ni tauvimate na gone, e sa rawa ni ra lesu ki vuli ni rairai e ra sega ni rawa ni vakadewataka na mate.
E sega ni dodonu me ra lesu ki vuli na gone, kevaka e ra sega ni bula vinaka se sa bibi sara na ivakatakilakila ni sa oti e 10 na siga. E dodonu mo vosa vua na nomu vuniwai se qirita na Healthline ena 0800 358 5453.
Laki vakaukaua yago tale
E na gadreva na yagomu e dua na gauna ni bera ni lesuva tale na ivakarau ni vakaukaua yago tudei kevaka ko a tauvi mate ka sega ni veilakoyaki.
E rawa ni solia tale eso na ivakasala na nomu vuniwai se ko ira na vakailesilesi ni tabana ni bula ena sala mo lesu tale kina ki na vakaukaua yago mai na kemu ituvaki. E rawa ni ko raica tale e so na itukutuku me baleta na nomu lesu tale ki na vakaukaua yago ena website ni tukutuku me baleta na bula na Health Navigator:
Lesu tale ki na yavavala kei na vakaukaua yago ni oti na COVID-19 | healthnavigator.org.nz (external link)
Samaka ka vakasavasavataka vakavinaka na nomu vale ni oti na tiko vakatikitiki
E vakalevu na veidewavi ni COVID-19 ena veitaratara voleka vei ira e tauvi ira ena gauna e ra vu se suru kina. E dina dredre me yaco, ia e rawa talega ni ko tauvi iko na mate kevaka ko tara e dua na ka se dua na dela ni vanua e tiko kina na mate qai tara na gusumu, ucumu se matamu.
E rawa ni vakaiyalayala na bula ni manumanu ni mate ena dela ni veika eso. Ia e malumalumu na kulina ka rawarawa ni mate ena sasamaki vakavinaka kei na waiwai ni vakamatei ni manumanu ni mate.
E ra na rawa ni tiko na manumanu ni mate ena dela ni veika e so ena 24 na aua mai na kena sa vakadeitaki ni dua e sa tauvi COVID-19 ena loma ni vale. E dodonu me vakasavasavataki vaka vinaka ka vakayagataki na dela ni veivanua ka vakayagataki talega na waiwai ni vakarusai ni manumanu ni mate.
Kevaka e basika vei iko na ivakatakilakila vou ni COVID-19
28 se lailai sobu na siga mai na nomu a tauvi mate
Kevaka ko tauvi COVID-19 tale ni sa oti e 28 na siga se lailai sobu me tekivu mai na gauna ko a tauvi mate kina e liu (rawa ni tekivu mai na gauna e vakadeitaki kina ni tauvi iko se na gauna ko tekivu vakila kina na ivakatakilakila):
- E na sega ni gadrevi mo vakadikevi tale kevaka ko sega ni ririkotaki - mo tikoga e vale me yacova ni sa oti e 24 na aua mai na gauna e sa sega tale ni tiko kina vei iko na ivakatakilakila.
- E dodonu mo kerea na ivakasala ni tabana ni bula se na Healthline on 0800 358 5453 kevaka e tiko e dua na ituvaki ena nomu bula se tiko vei iko na ivakatakilakila ni COVID-19 e sa bibi.
29 na siga se lailai sobu mai na nomu a tauvi mate
E dodonu mo vakadikevi ena RAT (vakadikevi ena kena curumaki na tolo ni vauvau ena ucu) kevaka e tauvi iko tale na COVID-19 ni sa oti e 29 na siga se sivia mai na gauna ka a tauvi iko taumada kina. E dodonu mo tiko vakatikitiki kevaka e vakadeitaki ni tauvi iko ka vakamuria na ivakasala vata ga ena imatai ni gauna e tauvi iko kina.
Kevaka e tauvi COVID-19 e dua ko vakaitikotiko vata
Ena gauna ko sa bula mai kina ena COVID-19 e sega ni gadrevi mo tiko tale vakatikitiki me 3 na vula kevaka e mani vakadeitaki ni tauva e dua dou vakaitikotiko vata
Oqo e baleta ni dredre me veitauvi tale ena loma ni gauna koya.
Na COVID balavu
Na COVID balavu sa ikoya na kena tikoga na ivakatakilakila ni sa oti na ivakatakilakila ni COVID-19 taumada. Oqo e rawa ni 12 na macawa na kena dede mai na gauna e a tauvi iko taumada kina.
E levu e tauvi ira na COVID-19 e ra bula vinaka vakadua ni oti e 2 ki na 6 na macawa ka ra sa bula vinaka sara ena loma ni 12 na vula. Ia, e levu e ra vakaraitaka ni tikoga vei ira na vei mataqali ivakatakilakila ni sa oti na gauna e dodonu me bula kina.
Na ivakatakilakila ni COVID balavu e rawa ni va-kilai tiko ena vica vata na macawa se vica na vula ena so na gauna. E ra oka kina na:
- wawale ni yago
- cegu leka
- vu
- mosi ni itilotilo
- tadre ni sarisari
- mosi ni sarisari
- dredre me dei na vakasama, veilecayaki kei na guiguileca
- dredre ni moce
- vaka e culaculaki
- boiri
- momosi ni sema ni yago
- momosi na masela
Kerea na veivuke ni nomu vuniwai se vakailesilesi ni tabana ni bula kevaka ko gadreva na veitokoni ena kena qaravi na COVID balavu. Na qaravi vakavuniwai ni COVID-19 e saumi taucoko me yacova e 6 na macawa mai na imatai ni siga ko vakila kina na ivakatakilakila se na siga e vakadeitaki kina ni tauvi iko, o koya ga e liu vei rau.
E rawa ni ko raica ena website ni Minisitiri ni Bula e so tale na itukutuku ni COVID balavu kei na kena ivakatakilakila e dau vakaraitaki vakalevu:
Long COVID | health.govt.nz (external link)
Laki cula ena icula ni itatarovi kevaka ko se bera
Ko sa vakasalataki mo cula tale ena icula ni itatarovi ena gauna ko sa bula kina veitalia kevaka ko a sa cula oti ena icula ni itatarovi se na icula ni veitokoni.
E dodonu mo wawa me 3 na vula mai na gauna ko sa bula kina ni bera ni ko cula ena icula ni itatarovi ni COVID-19.
Last updated: at


text:
E na qusi beka ni naica na loa ni utoqu
Ni sa tasova oti tu na sucu me ‘daru mai loku
Maqusa tu ‘o Macuata kei ira na wekaqu mai Bua
Ni sa vaka ga na loaloa sega na kena uca
Koro ko Naduri au na sega ni guilecava rawa
Ni’u a dodomo tu ki na kena vuvale turaga
Rogo tu ‘o Caumatalevu na kena I cavuti raraba
Se ‘o Babasiga turaga na tui Macuata
Bucini na nodaru veikilai nomu vanua dina
Ni lesi ko tinaqu ki Naduri Qasenivuli kina
Sega ni’u tadra se’u nakita oqo beka noqu matanivika
Ni mai wewe ni gusuqu voli na kena kamica
Yabaki saiva dua okotova ko sa mai kacivi
Mataivalu ki Bolatagane ko sa na biuti Viti
Sa ciqomi tu na veicurumi nomu vale au dau gadiva
Yaloqu ko kauta vakadua Ratu Laisenia
Yabaki saiva rua rua saiva vula ko Tiseba
Bini na I yau na magiti e va’itamera
Malaude tu ‘o Macuata kei ira kece na lewena
Ni tara qele tu na vanua dreu tu na kena leba
Sa mai suruta tu na vusi na soqo namaki
Na cava beka lei Ratu Tukana e sa nomu I naki
Ko Adi cava levu mai Suva sobo sa vesuki daulomani
Mai noqu wale na I samu ni dawa ka tini e na tagi


text: 19 E tukuna sara o Eapi+ vei Jesepeli+ na ka kece e cakava o Ilaija, ni vakamatei ira na parofita kece ena iseleiwau.+2 E mani tala e dua na italai o Jesepeli vei Ilaija, e kaya: “Mera cakava mada ga vei au na kalou mera kuria tale ga, keu sega ni cakava vei iko ena gauna vata qo nimataka me vaka e caka vei ira!”3 Dua na ka nona rere, e tucake sara me dro.+ E yaco i Pieri-sepa,+ na vanua vakaJuta,+ e biuti nona dauveiqaravi e kea.4 E lako sara o koya ina vanua talasiga ena dua na siga taucoko, e lai dabe sara ena ruku ni dua na vuninokonoko, e mani kerea me mate. E kaya: “Sa rauti au! Kemuni Jiova, moni kauta tani na noqu bula,+ niu sega ni uasivi ira na tukaqu.”5 E qai davo e ruku ni vuninokonoko mani mocelutu. Ia e tarai koya vakasauri e dua na agilosi,+ e kaya vua: “Duri mo kana.”+6 Ni rai yani, e toka volekata na uluna e dua na ibuli madrai mokimokiti e tavu ena vatu katakata kei na dua na saqa wai. E kana o koya, e gunu qai davo tale.7 E lesu mai ena ikarua ni gauna na agilosi i Jiova, e tarai koya qai kaya: “Duri mo kana, ni rui balavu na nomu ilakolako.”8 E mani duri me kana me gunu, e tauri koya tiko na kaukaua ni kakana qori me 40 na siga kei na 40 na bogi me yaco yani i Orepi, na ulunivanua ni Kalou dina.+9 E curu ena dua na qaravatu+ e kea me moce kina ena bogi, ia raica! e vosa vua o Jiova, e kaya: “Na cava o cakava tiko eke Ilaija?”10 E kaya o koya: “Dua na ka noqu yalogu ena vuku i Jiova na Kalou ni lewe vuqa,*+ nira biuta na Isireli na nomuni veiyalayalati,+ era vakarusa na nomuni icabocabonisoro, era vakamatea na nomuni parofita ena iseleiwau,+ au sa qai vo ga o yau. Ia qo era via vakamatei au.”+11 E kaya o koya: “Mo curu i tuba, lai duri ena ulunivanua ena mata i Jiova.” Raica! E lako yani o Jiova,+ e sea na ulunivanua na cagi levu qai kaukaua, e voroka na vatu ena mata i Jiova,+ ia e sega ni tiko o Jiova ena cagi. Oti na cagi e qai uneune,+ ia e sega ni tiko o Jiova ena uneune.12 Oti na uneune e qai dua na bukawaqa,+ ia e sega ni tiko o Jiova ena bukawaqa. Oti na bukawaqa e rogo mai e dua na domo malumu, e rogo lailai.+13 Ni rogoca ga qori o Ilaija, e ubia sara na matana ena nona isulu ni parofita,+ e lako yani me duri ena gusu ni qara. E tarogi koya e dua na domo: “Na cava o cakava tiko eke Ilaija?”14 E kaya o koya: “Dua na ka noqu yalogu ena vuku i Jiova na Kalou ni lewe vuqa, nira biuta na Isireli na nomuni veiyalayalati,+ era vakarusa na nomuni icabocabonisoro, era vakamatea na nomuni parofita ena iseleiwau, au sa qai vo ga o yau. Ia qo era via vakamatei au.”+15 E kaya vua o Jiova: “Mo lesu, mo lako ina vanua talasiga e Tamasiko. Ni o yaco yani mo lumuti Eseli+ me tui Siria.16 Mo lumuti Jeu+ na makubui Nimesai me tui Isireli, mo lumuti Ilaisa* tale ga na luvei Safati mai Epeli-meola me parofita me sosomitaki iko.+17 O koya e drovaka na iseleiwau nei Eseli+ ena vakamatea o Jeu,+ o koya e drovaka na iseleiwau nei Jeu ena vakamatea o Ilaisa.+18 Au se vakavoca tiko e 7,000 e Isireli,+ era sega ni tekiduru kece vei Peali+ qai sega ni reguci koya na gusudra.”+19 E mani biuta mai na vanua oya o Ilaija qai raici Ilaisa na luvei Safati ni siviyara tiko ena 12 na bulumakau tagane era vakaisa era liu tiko vua, e tiko o koya ena kena ika12 ni isa bulumakau. E lako yani vua o Ilaija qai biuta vua na nona isulu ni parofita.+20 E biuta na bulumakau tagane o Ilaisa qai cicimuri Ilaija, e kaya: “Meu lai reguci tamaqu mada kei tinaqu. Au na qai muri iko.” E kaya vua: “Mo lako mo lesu, na cava meu tarovi iko kina?”21 E mani lesu o koya, e kauta e rua na bulumakau tagane me vakacabora, e vakayagataka na iyaya ni siviyara me vakasaqara na lewe ni bulumakau qai solia vei ira na tamata mera kania. Oti qori e tucake o koya me muri Ilaija, me qaravi koya.+


text: 2 Oya na vuna meda vakasamataka kina vakabibi na ka eda rogoca,+ meda kua vakadua kina ni ciri tani.+2 Ke dei na vosa era tukuna na agilosi,+ ena saumi tale ga na cala kece kei na talaidredre kece me salavata kei na lewadodonu,+3 eda na dro bula vakacava ke da vakawalena na veivakabulai levu?+ Ni a tekivu vunautaka na noda Turaga+ ra qai vakadinadinataka vei keda o ira na rogoci koya,4 e tokoni ira tale ga na Kalou ena ivakatakilakila, ena cakamana, ena cakacaka veivakurabuitaki,+ kei na nona vota na isolisoli ni yalo tabu me vaka na nona inaki.+5 A sega ni lesi ira na agilosi mera lewa na vuravura e se bera mai,+ o koya eda tukuna tiko.6 Ia e vola e dua na ivakadinadina: “Na cava mada na tamata moni nanumi koya tiko kina, se na luve ni tamata moni kauaitaki koya kina?+7 Oni vakarautaki koya me lailai mada vei ira na agilosi, oni vakaisalataki koya ena lagilagi kei na vakarokoroko, oni qai lesi koya me lewa na cakacaka ni ligamuni.8 Oni vakamalumalumutaka na ka kece e ruku ni yavana.”+ Ni vakamalumalumutaki vua na ka kece,+ e sega ni vakavoca na Kalou e dua na ka me sega ni vakamalumalumutaki vua.+ E dina nida se sega ni raica ena gauna qo na vakamalumalumutaki ni ka kece vua.+9 Ia eda raici Jisu o koya e vakarautaki me lailai toka mada vei ira na agilosi,+ ni vakaisalataki ena lagilagi kei na vakarokoroko ena vuku ni nona vakamatei.+ E mate ena vukuda na tamata kece ena levu ni loloma soli wale ni Kalou.+10 Na ka kece e buli e vakalagilagi kina na Kalou, e vakatau tale ga vua na nodra bula. O koya gona, me rawa ni vakalagilagi e levu na luvena,+ e ganiti koya me vakataucokotaka na iLiuliu Levu era vakabulai kina,+ ena nona vakararawataki.+11 Ni o koya e veivakasavasavataki kei ira na vakasavasavataki+ e dua ga na Tamadra,+ e sega kina ni madua me kacivi ira taciqu,+12 me vaka e kaya: “Au na tukuna na yacamuni vei ira na taciqu, au na vakacaucautaki kemuni ena sere ena loma ni ivavakoso.”+13 E kaya tale ga: “Au na vakararavi vua.”+ E kaya tale: “Raica! O yau kei ira na gone e solia vei au o Jiova.”*+14 O koya gona, nira vakalewe ra qai vakadra “na gone,” e sa mai vakalewe e vakadra tale ga o koya.+ Ni mate e vakawabokotaki kina na Tevoro,+ o koya e vakavuna na mate,+15 me sereki ira kece kina era vakabobulataki tu ena rerevaki ni mate ena nodra bula taucoko.+16 E sega ni lako mai me vukei ira na agilosi, me vukei ira ga na kawa i Eparama.+17 O koya gona, e dodonu me vakataki ira “na tacina” ena ka kece,+ me dua kina na bete levu e yalololoma qai yalodina ena ka kece e vauca na nona qaravi na Kalou, me cabora na isoro ni veiyaloni*+ me bokoci kina na nodra ivalavala ca na tamata.+18 Me vaka ni vosota sara ga o koya ena gauna e vakatovolei kina,+ e rawa ni vukei ira eso tale nira vakatovolei.+


text:
Vakatovolei ena wai ke siqemi e dua ni veibutakoci (11-31)
5 E tukuna tale vei Mosese o Jiova:2 “Vakaroti ira na Isireli mera vakatala tani mai na keba na vukavuka kece,+ kei ira kece e lako tani mai vei ira e dua na ka,+ kei ira kece era vakadukadukalitaki ena yago ni tamata mate.+3 Moni vakatalai ira se ra tagane se ra yalewa. Moni vakatalai ira ina taudaku ni keba, me kua ni vakadukadukalitaki+ kina na nodra keba, o ira au tiko*+ ena kedra maliwa.”4 Era cakava qori na Isireli ra qai vakatalai ira ina taudaku ni keba. Era cakava sara ga na Isireli na ka e tukuna o Jiova vei Mosese.5 E kaya tale vei Mosese o Jiova:6 “Tukuna vei ira na Isireli, ‘Ke dua na tagane se yalewa e valavala ca qai sega ni yalodina vei Jiova, sa cala+ na tamata oya.7 Me vakatusa+ o koya* na valavala ca e sa* cakava, me vakasuka tale ga na ka kece e lavaki me isau ni nona cala qai taqa tale e cake e dua na ikalima,+ me solia qori vei koya a cala kina.8 Ke sega na wekana voleka me taura na ka e saumi, me vakasukai vei Jiova, ena qai nona na bete, me ikuri ni tamanisipi ni veisorovaki me sorovaki koya kina e cala.+9 “‘Na cau tabu kece+ era solia na Isireli vua na bete, sa na nona.+10 Na veika vakatabui ni tamata yadua, ena nona tiko ga. Na ka ga era dui solia vua na bete, ena nona na bete.’”11 E kaya tale vei Mosese o Jiova:12 “Vosa vei ira na Isireli qai tukuna vei ira, ‘Qo na ka me caka ke lako sese e dua na yalewa qai sega ni yalodina vei watina,13 e veiyacovi kei na dua tale na tagane,+ a sega ni kila o watina qai sega tu ga ni kilai, mani vakadukadukalitaki koya, ia e sega ni dua na ivakadinadina ni ka e cakava, e sega tale ga ni tobo:14 Se mani vuvu o tagane qai lomatarotarotaka na yalodina i watina, ni sa vakadukadukalitaki koya, se vuvu o tagane qai lomatarotarotaka na yalodina i watina, ni se sega ni vakadukadukalitaki koya o yalewa,15 me qai kauti watina vua na bete o tagane, me kauta tale ga yani e dua na ikatini na efa* falawa varile me nona isoro o yalewa. Me kua ni vakawaiwaitaka se biuta kina na drega boivinaka ni qori na isoro kakana ni vuvu, na isoro kakana me ivakananumi ni cala.16 “‘Ena kauti yalewa yani na bete me lai vakaduri koya ena mata i Jiova.+17 Ena tawana na wai vakatabui na bete ena dua na itawatawa qele, ena taura eso na kuvuniqele mai na fuloa ni valeniveitavaki qai biuta ena wai.18 Ena qai vakaduri yalewa o bete ena mata i Jiova, e sereka na ulu i yalewa, e biuta ena qeteqeteniligana na isoro kakana me ivakananumi, oya na isoro kakana ni vuvu,+ ena tiko ena liga ni bete na waigaga e vu ni veicudruvi.+19 “‘Ena vakavuna o bete me bubului o yalewa, qai kaya vua: “Ke o sega dina ni veiyacovi kei na dua tale na tagane ni o se vakarurugi tu ena lewa+ i watimu, o sega tale ga ni lako sese mo dukadukali kina, mo galala mada ga mai na revurevu ni wai gaga qo e vu ni veicudruvi.20 Ia ke o lako sese dina ni o se vakarurugi tu ena lewa i watimu, ni o vakadukadukalitaki iko, o qai veiyacovi kei na dua tale na tagane,+ sega ni o watimu—”21 Ena qai vakavuna o bete me bubului o yalewa, ena vosa ni bubului e okati kina na veicudruvi, ena qai kaya vua na yalewa na bete: “Me vakavuna o Jiova mo ka ni veicudruvi kei na vosa ni bubului vei ira na nomu tamata, ni vakavuna o Jiova me lutu* na sagamu,* me vuce tale ga na ketemu.22 Ena curu yani ena nomu wawa na wai e vu ni veicudruvi qo, me vuce kina na ketemu, qai vakavuna me lutu* na sagamu.*” Me kaya sara o yalewa: “Emeni! Emeni!”*23 “‘Me qai vola na vosa ni veicudruvi qo na bete ena ivola, oti me savata laivi ena wai gaga.24 Ena qai vagunuvi yalewa ena wai gaga e vu ni veicudruvi, me curumi yalewa kina na wai e vu ni veicudruvi qai veivagagai.25 Me qai taura mai na liga i yalewa na isoro kakana ni vuvu+ na bete qai yalovaka ena mata i Jiova, ena qai kauta voleka yani ina icabocabo.26 Ena kauta na bete e dua na iluku na isoro kakana me isoro ni ivakananumi, me qai vakama ena icabocabo+ me kubou cake, oti ena vagunuvi yalewa ena wai.27 Ni sa vagunuvi koya oti, ke vakadukadukalitaki koya o yalewa qai sega ni yalodina vei watina ena dua na ka e cakava, ena curumi koya na wai e vu ni veicudruvi qai veivagagai, ena vuce na ketena, ena lutu* na sagana,* ena cudruvi o koya ena kedra maliwa na kainona.28 Ke a sega ni vakadukadukalitaki koya o yalewa qai savasava, ena galala mai na itotogi va qori, ena rawa ni kunekune qai vakaluveni.29 “‘Qo na lawa ni vuvu,+ ni lako sese e dua na yalewa qai vakadukadukalitaki koya ni se vakarurugi tu ena lewa i watina,30 se ni vuvu e dua na tagane qai kasamitaki watina ni sega ni yalodina, me kauti watina me lai tucake ena mata i Jiova, me qai vakayacora na lawa kece qo na bete vei yalewa.31 Ena galala mai na cala o tagane, ia ena totogitaki o watina ena vuku ni nona cala.’”


text:
All Blacks prop Karl Tu’inukuafe: vakarau laki qito ki Varanise.
Written by Atu Kurumudu on May 18, 2022
E sa na gole tiko me laki qito ki Varanise na prop ni All Blacks kei na Blues, o Karl Tu’inukuafe.
Ena laki lewena tiko na timi ni Top 14 na Montpellier ena yabaki mai oqo. Na timi talega oqo e ratou liutaka tale tikoga na ituvatuva ni poidi ena gauna oqo.
Na dauqito oqo e se qai yabaki 29-ka qito ena itutu ni loosehead prop ka a laki qito tu mada ki Varanise ena yabaki 2015/2016 ena timi ka qito voli ena ikarua ni wasewase [second division] ena timi ni Narbonne.
source:stuff.co.nz


text:
RUA NA KISI NI MISILA LAURAI MAI NA RUA NA KORO MAI NA YASANA O SERUA.
Written by Maikeli Radua on November 26, 2021
Picture: Supplied
Laurai erua na kisi ni misila mai na rua na koro mai na Yasana o Serua ka rau kau yani me rau laki qaravi ena valeniwai e Korovisilou Health Center, ka vakadewataki sara ena valenibula e Navua Hospital ka rau mai qaravi sara ena valenibula levu e Suva ena siga Vukelulu sa oti.
Sa qai mai vakadeitaki ni misila ena gauna rau sa mai vakadikevi kina ena Fiji Center for Communicable Disease.
Kena i tukutuku matata o na rogoca tiko ena Vitifm 92.2FM/92.6FM/92.0FM.


text:
O Bau Kila?
Vakacava e donu na nodra vakatokai mera “daubutako” na dauveivoli era volitaka na manumanu ena valenisoro e Jerusalemi?
E TUKUNI ena Kosipeli i Maciu, ni “curu ina valenisoro o Jisu qai vakasavi ira kece na veivoli tiko e loma, e vukica nodra teveli na veisau ilavo kei na nodra idabedabe na volitaki ruve. E kaya vei ira: ‘E volai, “Ena vakatokai na noqu vale me vale ni masu,” ia dou sa vukica me nodra qara na daubutako.’”—Maciu 21:12, 13.
Ena ivolatukutuku makawa vakaJiu e tukuni ni o ira na dauveivoli era dabui ira na dauvolivoli nira vakatubura na kena isau. Kena ivakaraitaki, e tukuni ena Mishnah (Keritot 1:7) ni donuya na imatai ni senitiuri G.V. e tubu na isau ni ruve me dua na dinari koula. Qori e tautauvata kei na nona isau e dua ena loma ni 25 na siga ni cakacaka. E vakatarai vei ira na dravudravua mera vakayagataka na ruve me nodra isoro, ia na kena saulevu e dredre kina me voli. (Vunau 1:14; 5:7; 12:6-8) E rarawataka dina o Rapai Simeon ben Gamaliel na ka sa mai yaco, e mani vakalailaitaka na iwiliwili ni vakacaboisoro e dau lavaki, qai vakaduanadrautaki kina na lutu ni isau ni rua na ruve.
Kena ibalebale, e donu vinaka nona tukuna o Jisu nira “daubutako” o ira na dauveivoli ena valenisoro nira veivakalolomataki qai kocokoco.


text:
Daumaka dina Adi na cila ni vula
Daumaka dina Adi na cila ni vula
Ni da dauyabe yarua
Isa Lei! Marama cava tale ko nanuma
E noda koro levu oqo ko Suva.
Isa my dear… mo ni taura na ligaqu!
Dreta noqu vinivo balavu
Au na rai kivita na i cavucavu ni yavamu
Sai iko dear na noqu salusalu.
Daumaka dina na nodra roka na Marama
Vulavula kei karakarawa
Ni da dauraica e boiri na matada
Vuni noqu mai moce tatadra.
Ono na kaloko ni lutu na yakavi
Tokara na i sulu ni yaviyavi
Na i sulu ni yabe cake tu ki Turaki
Dui tubera nona kabani.
Ni suka na vude, meda veitauriliga
Me yaga mada na cila ni vula
So e cabe cake tu ki Kaunikuila
Ka so e sisi sobu ki Draiba.


text: 2 “Vola vua na agilosi+ ni ivavakoso e Efeso:+ Qo na ka e tukuna o koya e taura tiko e ligana imatau e vitu na kalokalo, o koya e veilakoyaki ena maliwa ni vitu na itutu ni cina koula:+2 ‘Au kila na nomu cakacaka, na nomu oga kei na nomu vosota, o qai sega ni taleitaki ira na tamata ca, o vakatovolei ira tale ga era kaya nira yapositolo,+ ia era sega, o qai raica nira lasulasu.3 O vosota tale tiko ga, o tudei ena vuku ni yacaqu+ o qai sega ni vakacauoca.+4 Ia qo na ka au sega ni taleitaka vei iko, ni sa sega vei iko na loloma me vaka e liu.5 “‘Mo nanuma gona na itutu o sa lutu mai kina, mo veivutuni,+ mo vakayacora tale na cakacaka o cakava e liu. Ke o sega ni veivutuni,+ au na lako yani vei iko, au na kauta laivi na nomu itutu ni cina+ mai na vanua e toka kina.6 Ia e dua na ka vinaka o cakava tiko: oya ni o cata na nodra ivalavala na ilawalawa i Nikola,+ qori tale ga na ivalavala au cata.7 O koya e vakadaligana me rogoca sara na ka e tukuna na yalo tabu ina ivavakoso:+ Vei koya e qaqa+ au na vakadonuya me kana ena kau ni bula+ e tiko ena parataisi ni Kalou.’8 “Vola vua na agilosi ni ivavakoso e Simurina: Qo na ka e tukuna o koya ‘na iMatai kei na iOtioti,’+ o koya a mate qai bula tale:+9 ‘Au kila na nomu rarawa kei na nomu dravudravua—ia o vutuniyau+—kei na nodra vosabeci iko o ira na kaya nira Jiu, ia e sega ni dina qori, era ilawalawa* ga i Setani.+10 Kua ni rerevaka na ka rarawa o na vakarau sotava.+ Raica! Na Tevoro ena biuta tiko ga eso vei kemuni ina valeniveivesu moni vakatovolei kina vakaca, oni na qai vakararawataki me tini na siga. Mo vakaraitaka ni o yalodina me yacova na mate, au na qai solia vei iko na isala ni bula.+11 O koya e vakadaligana me rogoca sara+ na ka e tukuna na yalo tabu ina ivavakoso: O koya e qaqa+ ena sega sara ga ni vakaleqai koya na ikarua ni mate.’+12 “Vola vua na agilosi ni ivavakoso e Perikamo: Qo na ka e tukuna o koya e tu vua na iseleiwau batirua balavu e gata:+13 ‘Au kila na vanua o tiko kina, oya na vanua e tiko kina na idabedabe vakaturaga i Setani. Ia o taura matua tiko ga na yacaqu,+ o sega ni cakitaka nomu vakabauti au+ ena gauna mada ga i Anitipasa, na noqu ivakadinadina yalodina,+ a vakamatei+ e yasamu, na vanua e tiko kina o Setani.14 “‘Ia e vica na ka au sega ni taleitaki iko kina, oya nira tiko qori o ira na kabita tiko ga na ivakavuvuli i Pelami,+ o koya a vakavulici Pelaki+ me vakatarabetaki ira na luvei Isireli mera kania na ka e cabori ina matakau, mera veiyacovi tawadodonu*+ tale ga.15 Kena ikuri, era tiko tale ga qori o ira na taura matua tiko na nodra ivakavuvuli na ilawalawa i Nikola.+16 Mo veivutuni gona. Ke sega, au na lako totolo yani vei iko, au na valuti ira ena iseleiwau balavu ni gusuqu.+17 “‘O koya e vakadaligana me rogoca sara na ka e tukuna na yalo tabu ina ivavakoso:+ O koya e qaqa+ au na solia vua na mana vuni,+ au na solia tale ga vua e dua na vatu lailai vulavula, e volai ena vatu lailai e dua na yaca vou, e sega tale ni dua e kila, o koya ga e soli vua.’18 “Vola vua na agilosi ni ivavakoso e Ceatira:+ Qo na ka e tukuna na Luve ni Kalou, o koya e vaka na yameyame ni bukawaqa na yalokanimatana,+ e vaka na kopa vinaka na yavana:+19 ‘Au kila na nomu cakacaka, nomu loloma, nomu vakabauta, nomu cakacaka vakaitalatala, nomu vosota, e vinaka cake tale ga na nomu cakacaka ena gauna qo ni vakatauvatani kei na kena e liu.20 “‘Ia qo na ka au sega ni taleitaka vei iko, ni o vakalaiva na yalewa ya o Jesepeli,+ e kaya tiko ni parofita yalewa, me vakavulici ira qai vakacalai ira na noqu dauveiqaravi mera veiyacovi tawadodonu,*+ mera kania tale ga na ka e cabori ina matakau.21 Au a solia vua na gauna me veivutuni, ia e sega ni via veivutunitaka nona veiyacovi tawadodonu.*22 Raica! Au na vakarau biuti koya ena idavodavo ni tauvimate, au na vakararawataki ira tale ga vakalevu na veibutakoci kei koya, vakavo ke ra veivutunitaka na ivalavala e vakacalai ira kina.23 Au na vakamatei ira na luvena ena mate rerevaki, mera kila kina na ivavakoso kece niu dau dikeva na vakanananu titobu* kei na uto, au na saumi kemuni yadua tale ga me vaka na nomuni ivalavala.+24 “‘Ia au tukuna vei kemuni na kena vo oni tiko e Ceatira, o kemuni kece na sega ni muria na ivakavuvuli qo, oni sega ni via kila na ka e vakatokai na “veika titobu i Setani”:+ Au sega ni via vakaicolacolataki kemuni tale.25 Ia ni taura matua na ka sa tu vei kemuni me yacova niu lako yani.+26 O koya ena qaqa, e muria tale ga na noqu cakacaka me yacova na icavacava, au na solia me lewa na veimatanitu,+27 ena vakatawai ira na lewenivanua ena ititoko kaukamea+ mera vurumemea kina me vaka na iyaya qele, na lewa vata ga e solia vei au o Tamaqu.28 Au na qai solia vua na kalokalo ni mataka.+29 O koya e vakadaligana me rogoca sara na ka e tukuna na yalo tabu ina ivavakoso.’


text:
ITAUKEI - STATEMENT BY PERMANENT SECRETARY FOR HEALTH & MEDICAL SERVICES DR. JAMES FONG - 01.04.22
01/04/2022
iRogo ni Veidewavi ni mate:
Mai na irogo sa oti, e 10 na kisi vou vakadeitaki, qo e 5 na kisi vou vakadeitaki ena ika31 ni Maji 2022; ka 5 na kisi vou vakadeitaki ena loma ni 24 na aua sa oti me yacova mai na 8 ena mataka nikua.
Na 10 na kisi e vakadeitaki taucoko ena iWasewase e loma; ka sega ni dua na kisi vakadeitaka ena Yasayasavakara, Wasewase na Vualiku kei na Tokalau.
Sa 64,347 taucoko na isoqoni ni iwiliwili ni COVID-19 vakadeitaki ena noda vanua, e 68 na pasede ena Wasewase e Loma, 27% ena Yasayasavakara, 2 na pasede ena Wasewase na Tokalau ka 3 na pasede ena Wasewase na Vualiku.
Ni vakatautauvatataki ena 7 na siga sa oti, e rauta ni 5 na iwiliwili ni kisi ena dua na siga, qo ni cakacakataki mai na ika28 ni Maji 2022.
Lewenivanua era vakaleqai
E vakatakilai ena vatavata qo na iwiliwili ni lewenivanua era leqa ena veimacawa me tekivu mai na Me ni 2021. E tubu sara ena mua ni vula o Tiseba 2021, ka toka sara ga e cake ena vula o Janueri 2022. E tekivu na ikatolu ni kena veidewavi na mate ena loma ni vula o Tiseba 2021. (Moni kila: E se ciqomi tiko ga na itukutuku ni leqa ena macawa rua sa oti ka na via veisau vakalailai ena sa ciqomi kina).
Matailalai ni leqa ena ikatolu ni veidewavi ni mate
Vatavata 1: iWiliwili ni Leqa ena Veiwasewase
Vatavata 2: Leqa mai na veiyabaki ni bula.
Na vakadidike ni matai ni 138 na leqa ena ikatolu ni veidewavi ni mate e vakaraitaka ni levu duadua ena iWasewaseeloma, mai na Vualiku e levu duadua na iwiliwili ni leqa ni vakatautauvatataki kei na iwiliwili ni lewenivanua.
Vatavata 3: Leqa kei na iTuvaki ni Cula
Mai na 138 era sa leqa ena ikatolu ni kena veidewavi na mate, ni veidutaitaki kei na 100,000 na iwiliwili ni lewenivanua, e levu duadua tiko na yabaki 50 lako cake. E 8 na leqa ka ratou sebera ni yacova na yabaki 19, e le7 mai na 8 e ratou gone ratou a sucu tauvimate mai ka 1 e bulabula vinaka.
Na vakadidike e qaravi mai na 138 na leqa ka dodonu mera cula ena ikatolu ni kena veidewavi na mate. E ono (6) na sa leqa era sebera ni dodonu mera cula (lailai mai na yabaki 12). A vakadidiketaki na lewe 133 era sa leqa ka dodonu mera cula. Ni dikevi na iwiliwili ni lewenivanua ena noda vanua era sa cula oti vakarua kei ira na sebera ni cula se sa cula vakadua, e laurai ni iwiliwili ni leqa mai na 100,000 e sa taucoko nodra taqomaki e 9.6 ka 190.5 o ira na sebera ni cula. Qo e kena ibalebale ni o ira na lewenivanua era sebera ni cula era leqa tiko mai na COVID-19 ni vaka18.5 na kena levu mai vei ira na sa taucoko nodra taqomaki ena ikatolu ni kena veidewavi na mate. O ira na sa leqa ka tiko ena yabaki 12-17 era sebera ni cula. E se sega ni dua na leqa vei ira na sa cula oti vakatolu.
iWiliwili vou ni lewenivanua era sa leqa:
E sega ni dua na leqa mai na COVID-19 me ripotetaki.
Sa 834 taucoko na tauvi COVID-19 era sa leqa ena noda vanua. E yaga moni kila ni ratou gadreva na timi ni vakadidike vakavuniwai me na qaravi ena loma ni 4 na siga na vaqaqai, vakadeitaki kei na kacivaki ni kisi era sa leqa me qai cakacakataki kina na ivakatautauvata ni leqa ena loma ni 7 na siga. Qo ena yavutaki mai na tikinisiga ni leqa me rawa ni vukea me taucoko na itukutuku sa sokumuni nibera ni kaburaki. Ena ika29 ni Maji 2022, ni vakatautauvatataki ena 7 na siga e 0.0 na leqa ena COVID-19 ena dua na siga. E 1.29 na pasede ni kisi ni leqa ena tauvimate bibi mai na COVID-19 ena noda vanua.
E 922 tale ga na tauvi COVID-19 era sa leqa mai na tauvimate bibi sa tauvi ira rawa tiko. E sa vakadeitaki vakavuniwai qo e sega ni oka mera leqa ena COVID-19.
Na curu e Valenibula:
Sa lutu na iwiliwili ni curu e valenibula ena veisiga. Ni vakayagataki na vakadidike ni WHO, e vakaraitaka ni 100 na pasede (wiliwili =2) vei ira na sa vakadeitaki vei ira na COVID-19 ka sega ni bibi sara vei ira na mate, e sega ni dua na kisi ni tauvimate bibi. Era na dikevi rawa na lewenivanua ni sebera nira curu e valenibula. Era na curu ga na kisi bibi ka ra sega ni tauvi COVID-19, ia vakavo ke mani vakadeitaki na iwiliwili levu ni mate dewa tawakilai. E se lailai tiko ga na iwiliwili ni lewenivanua tauvi COVID-19 era curu e valenibula.
Vakadikevi ni Sabolo:
E 117 na sabolo a vakadidiketaki ena ika31 ni Maji 2022. Ni tekivutaki mai na 2020, sa 505,020 na isoqoni taucoko ni sabolo e vakadikevi. Ni vakatautauvatataki ena 7 na siga e rauta ni 116 na sabolo vakadidiketaki ena dua na siga se 0.1 mai na 1,000 na lewenivanua.
Ni vakatautauvataki ena 7 na siga, na iwiliwili taucoko ni kisi vakadeitaki ena noda vanua e 5.3 na pasede, qo e se lailai tiko ga mai na iwiliwili vakatututaki mai na WHO na 5 na pasede.
iVakasala raraba
iRogo ni Veiqaravi Vakavalenibula
Keitou sa raica ni lutu tiko na iwliwili ni lewenivanua era lai laurai e valenibula ena vuku ni taqa ni cegu. Ia, mai na itukutuku vasokumuni rawa sa tubu tale tiko na iwiliwili ni kisi ni minimanu kei na deqi. Na iyaloyalo qo e laurai mai na Yasayasavakara ka veidonui kei na draki suasua e namaki me na tarai keda ena mua ni macawa qo. Na ririko ni kena tubu na iwiliwili ni tauvimate ka me vuna na tauvimate bibi ena rawa ni tarovi ke vakamuri na iwalewale ni tataqomaki. Na ivakasala e kaburaki ena yaga me na vakamuri dina madaga ni sa vaqaqacotaki na iwalewale ni nodra qaravi na tauvimate. Ni sa vakamasuti moni taqomaki kemuni kei ira na nomuni vuvale.
Minimanu
Sa 1528 taucoko na iwiliwili ni kisi ni minimanu e vakadeitaki ena yabaki qo ka 134 na kisi vou e ripotetaki mai ni oti na irogo ena macawa sa oti, 91 na kisi ena macawa sa oti ka 43 tale e vakadeitaki ena veimacawa yani imuri. Dina ni ripotetaki ena irogo sa oti ni sa lutu na iwiliwili, qo sa laurai ni sa tubu tale ka vu mai na kisi vakadeitaki ena vanua ni vakadidike ena Yasayasavakara.
Sa 617 na kisi ena Yasayasavakara ka 62 ena macawa sa oti ka 8 tale na kisi ena veimacawa yani i muri. Dina ni ripotetaki ena irogo sa oti ni sa lutu na iwiliwili, ena macawa sa oti na wiliwili mai na Yasayasavara sa sivita na iwiliwili namaki .
Sa 556 na kisi ena iwasewase e loma ka 17 ena macawa sa oti ka 30 tale na kisi ena veimacawa yani i muri. Sa lutu na iwliwili ni kisi ena Wasewase e loma ena veidewavi ni mate qo ena veimacawa sa oti.
Sa 307 na kisi ena Vualiku ka 9 ena macawa sa oti. Sa lutu na iwliwili ni kisi ena Yasayasavakara ena veidewavi ni mate qo ena veimacawa sa oti ka sa tu ena itagede ni iwiliwili dau namaki ena veiyabaki.
Sa 48 na kisi ena Tokalau ka 3 ena macawa sa oti ka 5 tale na kisi ena veimacawa yani i muri. Sa lutu na iwliwili ni kisi ena Wasewase e loma ena veidewavi ni mate qo ena veimacawa sa oti.
Sa 475 taucoko na lewenivanua era curu e valenibula ena yabaki qo mai na minimanu. sa:
- 262 era curu mai na Yasayasavakara, 28 era qai curu tiko ga ena macawa sa oti. Ena irogo sa oti a laurai ni lutu na iwiliwili ni kisi ena yasayasavakara ia ena macawa sa oti sa tubu na iwiliwili ni lewenivanua era curu e valenibula.
- 149 era curu tiko ena Wasewase e loma ka 12 era qai curu tiko ga ena macawa sa oti. E lutu na iwiliwili ni curu e valenibula ena macawa sa oti.
- 48 era curu tiko mai na Vualiku ka 4 eratou qai curu tiko ga ena macawa sa oti.
- 16 era curu tiko ena Tokalau ka 1 erau qai curu tiko ga ena macawa sa oti. Qo e ivakaraitaki ni sa lutu tiko na iwiliwili.
-
E ka ni rarawa ni rau sa mai leqa e 2 na lewenivanua mai na minimanu ni oti na irogo ena ika23 ni Maji, 2022: e dua na goneyalewa yabaki 35 ka dua na cauravou yabaki 23 e Nadi.
Sa 31 taucoko na leqa mai na minimanu na yabaki qo ka 23 mai na Yasayasavakara, 3 ena iWasewase e loma ka 5 mai na Vualiku.
Tataqomaki
Na minimanu e dewa mai na nodra suasua na manumanu era sa tauvimate tu me vaka na bulumakau, vuaka, kalavo kei na koli. Me vakalailaitaka na ririko ni kena na tauvi iko, e ka bibi mo kila ni nomu veitaratara kei na manumanu, qele, soso kei na wai ni waluvu ena gauna ni cakacaka e vakalevutaka na ririko ni nomu na rawa ni tauvimate.
Na iwalewale bibi eso ni tataqomaki e oka kina na nomu vakaivava ena veigauna o curu kina e tautuba, kakua ni silima na waluvu, sisili ena wai savasava ni oti mai na nomu veitaratara kei na soso, ubia na kakana kei na wainigunu me kakua ni qasiva na kalavo. Ena veivanua ni cakacaka, me bulataki na bula ni tiko savasava ena veigauna taucoko, ubia na mavoa kece ka vakayagataki na iyaya ni tataqomaki vakabibi ena nomu vakaivava ni o lakova na vanua e waluvu se soso.
Ni sa vakamasuti na itubutubu mo ni tarovi ira na gone mai na qitora na soso se silima na uciwai ena gauna ni waluvu ka yadrava mera vakaivava nira gole e tautuba.
iVakatakilakila kei na kena iwali
Me dikevi totolo vakavuniwai na mate me rawa ni vakalailaitaka na bibi kei na balavu ni gauna e tauvi iko kina. Mo lako i valenibula kevaka o silima na waluvu, se lakova na vanua soso se o veitaratara kei na manumanu ka vakila na ivakatakilakila qo: katakata, momosi ni yago, kei na mosiniulu. E rawa tale ga ni wadadamu na mata, sega ni viakana, lualua, cawiri ni qavokavoka ka vakila ni o malumalumu.
Ena rawa ni walia na minimanu na wainimate e solia na vuniwai kevaka e totolo na kena dikevi vakavuniwai. Na ivakatakilakila rerevaki ni minimanu e oka kina na taqanicegu, vutakidra, mosinisaresare, dromodromo na yaloka ni mata/kuliniyago, ivakatakilakila ni dra (oka kina na drakusi), lailai se sivia na suasua kei na dredre ni yadra. E rawa ni vakavu leqa na minimanu kevaka sa lai bibi sara ka dodonu me gole vakatotolo i valenibula e dua e vakila na kena ivakatakilakila.
E vakaraitaki ena ripote mai na nodratou veiqaravi na matatimi ni FEMAT ena iwasewase ni veiqaravi e Navosa kei Ra ni gauna ga era laurai totolo kina na tauvimate ka ra qaravi, ena rawa kina nira walia ga e vale na tauvimate ka sega ni gadrevi mera lai curu e valenibula. E lutu sara ga na iwiliwili ni kisi bibi kei na leqa. Keitou sa vakauqeti kemuni kina oni tauvimate ka tiko ga e vale mo ni gole i valenibula mo ni lai laurai ka qaravi me rawa ni oni vakabulai.
Taifote
Sa 83 taucoko na kisi ni taifote sa vakadeitaki ena yabaki qo ka 7 e vakadeitaki ga ena macawa sa oti ka 3 ena veimacawa yani muri.
Ena Wasewase e Loma kei na Tokalau e lutu na iwiliwili ni kisi ni taifote ena yabaki qo. Ia, ena Yasayasavakara sa sivita na iyalayala e namaki mevaka ni sa 50 na kisi ena yabaki qo. Na iwiliwili qo e vu mai na tubu ni wiliwili ni kisi mai Lautoka. Sa kune talega ni sa tubu na iwiliwili ni kisi main a Vualiku qo e vu mai na kena veidewavi mai Cakaudrove. Sa 13 na kisi mai na Vualiku ena yabaki qo, e 3 ni oti na irogo sa oti.
E ka ni rarawa ni 5 na lewenivanua eratou leqa mai na taifote ena yabaki qo. E sega ni dua na leqa me ripotetaki me yacova mai na irogo sa oti.
Sa mai vakacavari na 7 na siga ni sogosogo ena vuku ni mate na taifote ena koro o Togovere. Ena gauna qo
- Na iwase ni lewenivanua a taketetaki tiko ena koro o Togovere era sa raici kece ka qaravi.
- Na ivurevure ni medra wai ni gunu ina veivale sa vakavinakataki ka sa veiwaseyaki ena veivale na vokete ni vakadewa (filter bucket) me rawa nira gunuva na wai savasava. Sa vakarautaka tale ga na timi ni veiqaravi ni Tabacakacaka ni Bula mai na Muaira e dua na taqe e rawa ni tawana e 10,000 na lita na wai me vukei ira ena veigauna ni dravuisiga.
- Sa dikevi na nodra valenisili kei na valelailai ka sa vakavinakataki ka rauta ni 18 na valelailai e vakarautaki.
- E qaravi tale ga na veivakararamataki ni LTDs kei na WASH.
- Era dikevi totolo na tauvimate ka ra curu e valenibula me ra qaravi.
- E veivuke tale ga e nakoro na vakailesilesi ni social welfare kei na vakailesilesi mai na Tabana ni Qoliqoli. Eratou kumuna na yaca ni yaya kece e gadrevi me lai voli mai ka ra qai lai qarava na kena lai voli na veiyaya kece qori. Era vukea e 66 na vuvale ena kakana kei na veika e dau vakarautaki mai na sitoa (supermarkets).
Keitou sa vakavinakavinakataka na igu ni veiqaravi kei na nodra sasaga na iliuliu ni veikoro kei ira na lewenikoro ena kena laurai ka vakamuri na ituvatuva ni kena sogolati na koro. Sa vakavinavinakataki tale ga na veivuke ni Roko Tui Ra kei na valenivolavola ni Talai e Ra (Provincial Administrator), Tabana ni Ovisa, Tabacakacaka ni vuli, Tabana ni Social Welfare, Tabana ni Qoliqoli, Na Tabana ni Wai ena ituvatuva ni Give Clean Water Fiji kei na UNICEF. Na veivuke kece qo e usutu ni kena vakaleleci vakavinaka na veiqaravi eso e gadrevi me vakalailaitaka na veidewavi ni mate ena koro o Togovere. Sa qai vo tiko ga qo na nodra itavi na lewenikoro mera na taqomaki ira ena kena bulataki na ivakarau ni bula ni tiko savasava.
E ka ni rarawa ni sa kune tale e 2 na vanua e ririkotaki vakalevu mai Lautoka kei na 1 mai Cakaudrove. Eratou sa cakacakavata na timi mai na Tabacakacaka ni Bula kei na valevolavola ni Komisina, Roko Tui kei na Talai (Provincial Administrator) ena kena tuvai na ituvatuva ni veivuke mevaka a qaravi ena koro o Togovere mai Rakiraki.
Na taifote e kune ena veivanua e duka na medra wainigunu. Keitou sa vakauqeti ira kina na tiko ena veivanua ena taudaku ni koro lelevu, veitikotiko sega ni vakamatanitutaki kei na veivanua e duka na medra wainigunu me ra vakasaqara na medra wai. E dodonu meda vuluvulu vakawasoma ena sovu kei na wai, vakabibi nida lesu mai valelailai kei na veigauna ni kana se vakarautaki ni kakana.
E vakaraitaki ena ripote taumada ni WASH mai na Vualiku ni rawa ni tarovi na veidewavi ni taifote ena veitikotiko kevaka me laurai me vakadrodroi vinaka na medra wai, me ra dau vuluvulu, tu vinaka na ituvaki ni nodra valenivo kei na nodra qaravi o ira era tauvimate. Keitou sa vakauqeti ira kina na tiko ena veitikotiko me ra bulataka na bula ni tiko savasava me rawa ni tarova na veidewavi ni taifote ena veitikotiko.
Deqi
Sa 1309 taucoko na kisi ni deqi sa vakadeitaki ena yabaki qo ka 97 na kisi mai na iotioti ni irogo. A namaki na iwiliwili ni kisi e na wasewase e loma kei na Vualiku. Ia, sa tubu sara tiko na iwiliwili ni kisi ena Yasayasavakara ka sa volekata na iyalayala me ririkotaki mevaka ni sa 428 kisi ka 29 na kisi vou ena macawa sa oti. E laurai ni sa tubu tale tiko ga na iwiliwili ena Tokalau, ia e se sega ni sivita na iyalayala. Sa 147 na kisi ripotetaki ena yabaki ka okati kina e 20 na kisi mai Levuka.
Keitou tomana tiko ga na neitou veivakauqeti me vakagalalataki na veivanua e rawa ni vakasucu kina na namu me vaka na konteina lala ena loma kei na taudaku ni nomuni veivale ka rawa ni soqona na wai, oka kina na taya sa sega ni vakayagataki kei na itutu ni senikau. Taqomaki iko mai na kati ni namu ena kena vakayagataki na lawalawa e vale kei na itataqomaki eso mai na kati ni namu.
Tataqomaki ni COVID-19 ni sega na ivakaro kei na korotini
Na itukutuku a kacivaka na Minisita ni iLavo ena vuku ni COVID-19 e vakaraitaka ni sa veisau na itagede ni kena vunautaki na iwalewale eso ni tataqomaki mai na COVID. A vakaukauataki na kena tokari na iubinigusu kei na ucu ena loma ni rua na yabaki sa oti me vukea na noda tataqomaki mai na COVID. E vabera na veidewavi ni mate ka ra taqomaki kina na tauvimate rawarawa. Ia, qo ni sa levu na iwiliwili ni lewenivanua era cula vakarua ka vakarawarawataki na kena tarai na ikatolu ni cula, keitou kila ni na yaco mai na gauna eda na liaca na noda dui itavi ni tataqomaki ka da na vakayagataka na iwalewale eso eda kila ni mana. E lutu na iwiliwili ni kisi ni tauvimate kei ira era curu e valenibula. E sega ni dua na leqa e ripotetaki ena loma ni dua na vula. Sa na vakatau vei keda meda dikeva na itagede ni ririko ka vakatulewataka me vakamuri tikoga na iwalewale ni tataqomaki, mevaka na tokari ni iubinigusu kei na ucu, veiyawaki me rua na mita, se sega. Ena vakalailaitaka na ririko ni tauvimate ke tokari na iubinigusu kei na ucu. Na vakatulewa ni kena tokari na iubinigusu kei na ucu sa na vakautaki vei keda mevaka e vakatura na Tabacakacaka ni Bula. Ke ririkotaki ni na rawa ni bibi na tauvimate mai na COVID-19, sa kerei vakabibi me tokari tikoga na iubinigusu kei na ucu vakabibi ke oni gole ina vanua veiosoosoti.
Na kena tarovi na tokari ni ubinigusu kei na ucu kei na vakatarai ni veitosoyaki, e SEGA ni vakaraitaki ni sa oti na ririko ni na rawa ni veidewavi tale na COVID-19. E ivakaraitaki ga na vakavinavinaka ni Tabacakacaka ni Bula ena veika sa rawati mai na veitikotiko nida sa rawa ni bulavata kei na ririko ni COVID-19. Sa vakilai na revurevu ni COVID-19 ka sa ripotetaki na we ni cakacakavata.
Na vunautaki ni walewale eso ni tataqomaki mai na COVID-19 ena tautauvata kei na ivakasala eso dau soli me baleta na tikobulabula me tarova na matesureti kei na ivakarau vinaka eso me tarova na veidewavi ni mate mevaka na taifote. Na walewale qo e okati kina na veicula, ivakarau eso ni tataqomaki mai na COVID, cagicagina ni valevolavola kei na iwalewale eso me vakasavasavataki na cagi. E gadrevi me tomani tikoga na vakamuri ni iwalewale eso ni tataqomaki mai na COVID me tarova na tauvimate kei na kena dewa: Savati vakawasoma na liga se vakayagataki na isavaniliga vakawainimatetaki, tiko ga e vale ke oni tauvimate, ubia na gusumu kei na ucumu ena tavoi se na isema ni liga ke oni vu se suru, tokari na iubinigusu kei na ucu ke vakilai eso na ivakatakilakila ni taqa na icegu.
Nida sa mua ina noda dui tuvatuva ni qaqarauni, ena sega ni kauta laivi na igu ni cakacakavata. Dina madaga ni vuqa e Viti kei na yasai vuravura sa oca na rogoca na COVID-19, e se sega ni via nadaku na mate qo. Na noda diva me yali ena sega ni cemuria laivi. Na tubu ni wiliwili ni COVID-19 e vanuatani e dua na ivakaraitaki vinaka. Ena dede na COVID ena noda vanua ka ririkotaki ni na tubu na iwiliwili ni tauvimate vei ira na sebera ni cula, malumalumu na sotia ni yagodra kei ira na sebera ni cula vakatolu. Ni vakatauvatataki kei ira na bula vinaka, oira na tauvimate rawarawa ena rawa ni bibi vei ira na mate ka rawa nira vakaleqai (dina madaga ke ra sa cula oti). Era na vakadewataka na mate oira na bula vinaka (me vakataki ira na itabagone). Mevaka ni sa roro tiko mai na veidigidigi, keitou namaka ni na sega ni rawa ni levei na vasoqonivata.
E usutu ni tuvatuva ni tosoiliu ni Tabacakacaka ni Bula sa ikoya me vakatabakidua na veivuke ina valeniwai kei na vanua ni veiqaravi me tarova na tauvimate bibi kei na leqa. Qo ena okati kina na veiqaravi ena veitikotiko, na ituvatuva ni veivakararamataki me kilai totolo kina na tauvimate kei na nodra qaravi. Me na vakavinakataki talega na valenibula me vakavakarau ena nodra qaravi na tauvimate. Na vanua ni bose sa vakayagataki me vanua era volayaca kina na lewenivanua era tauvimate rawarawa. Sa laurai talega na walewale eso me vukea na nodra qaravi totolo na tauvimate ka mera taqomaki vinaka na lewenivanua ena veitikotiko. Na vanua ni bose qo ena vaqaqacotaka na ituvatuva ni yadrayadravaki ena veitikotiko me rawa ni qaravi totolo na tauvimate ka tarovi ke veidewavi tale na mate.
Na veicula ni COVID-19
Me yacova mai na ika31 ni Maji, sa 117,528 na lewenivanua era sa cula vakatolu. Ni sa vakasalataki na lewenivanua moni cula vakatolu ni oti e 5 na vula mai na ikarua ni icula ni COVID-19. Ena kaburaki tale yani na ituvatuva e tiko me sa vakalekalekataki na gauna ni wawa qo ena kena ririkotaki ni na tubu na iwiliwili ni tauvimate. E sa na vakayagataki ruarua tiko me ikatolu ni cula na wainimate na Moderna kei na Pfizer.
Ni sa vakamasuti na lewenivanua meda cula vakatolu ka sa kaburaki tiko yani ena veilawa ni Tabacakacaka ni Bula na vanua ena dau qaravi tiko kina na veicula. Sa vakadonui me tarai na ikatolu ni cula ni oti ga e 3 na vula mai na ikarua ni cula. Sa sega ni qai waraki e 5 na vula. Ena yavu qo, sa vakasalataki kina na veitimi mera lesu ina veivalenibula ka me vakatabakidua na veicula vei ira na tauvimate rawarawa kei ira na gadreva, mera qaravi na yabaki 12 ina 18 ena ituvatuva ni veicula e koronivuli. Kena ikuri, keitou sa vakadeitaka ni sa mai ciqomi e 50,000 na icula na Pfizer, na nodratou isolisoli na matanitu o Niusiladi. Qo e tiki ni veitalanoa kei na nodratou Mata ni Matanitu i Vanuatani, o Nanaia Mahuta. E liutaka na noda matatimi o Vuniwai Tudravu ka sa qarava tiko qo na veitalanoa kei na matanitu o Niusiladi ka tomani tiko ga na sasaga ena veitalanoa kei ira na veimatanitu tale eso.
Sa toso tale tiko ga na porokaramu ni veicula ena veikoronivuli ka ra sa cula rawa e 94 na pasede na itabaqase ka 88 na pasede o ira sa sivia na yabaki 12 era sa cula oti vakarua.
Keitou na tomana tiko na kena yadravi na ivakadinadina ni tauvimate ni oti na noda sa cula, qo ena yavutaki mai na itukutuku sa vakasokumuni rawa mai na veiyasai vuravura. Ia, me yacova ni keitou sa na kila vinaka na vu ni tauvimate ni oti na icula, ena tomana tiko ga na Tabacakacaka ni Bula na vaqaqacotaki ni itagede ni tataqomaki ka yavutaki ena iwiliwili ni cula.
Mai na iwiliwili ni Pfizer e vo tiko, ena vakayagataki me ikarua ni cula vei ira na gone ka ikatolu ni cula vei ira na qase.
Vinaka


text:
California
O California e dua na ituvaki e Amerika. Ena loma ni 39.5 milioni lewenivanua tiko kina e dua na iwasewase levu ni rauta ni 163,696 na lomanibai maile (423,970 km2), California sa ikoya na populous kei na ikatolu ni vanua levu duadua e Amerika kei na kena katolu. Na itutu koroturaga e Sacramento. Na Levucake Los Angeles Vanua kei na San Francisco Toba Vanua na ikarua ni matanitu kei na ikalima ni lewelevu cakacaka ni vanua, ena 18.7 milioni kei na 9.7 milioni lewenivanua gacagaca. Los Angeles e California ni duadua lewelevu siti, kei na ikarua ni matanitu e lewelevu, ni oti na Niu York Siti. E tiko talega kina na yasayasa lewelevu ni veimatanitu, e Los Angeles Yasayasa, kei na kena yasayasa levu duadua ena vanua o San Bernardino Yasayasa. Na Siti kei Yasayasa ni San Francisco na ikarua ruarua ni matanitu ivakaraitaki ni vanua e lewena kina na siti levu ni oti na Niu York Siti kei na ikalima ni ivakaraitaki lewena, e taudaku ni va vei ira na lima na Niu York Siti borough.
California ni vakailavo, kei na dua na sara ituvaki ivoli ni $3.0 trilioni, sai koya na vakailavo ni vanua lalai duadua e vuravura raraba. Na Levucake Los Angeles Vanua kei na San Francisco Toba Vanua na ikarua ni matanitu kei na ikatolu ni duadua e koronivalu vakailavo ($1.3 trilioni and $1.0 trilioni gacagaca me vaka na 2018),ni oti na iwasewase ni Niu York Metropolitan Vanua. Na San Francisco Toba Vanua PSA tu duadua vua na matanitu sara noda ivoli dua na capita ena 2018 ena maliwa ni veivanua lelevu ni lalai, ka sa tiko e vale ki na va na ilawalawa levu duadua ni tamata e tini na kena makete matanivolalevu kei na va na lewe ni cecere duadua e tini.


text:
Best executive Luxury Private Jet Charter Flight from or to New York City, Na bafalo, Rochester, Yonkers, Syracuse, Albany, Saratoga Springs, NY Aircraft Plane Rental Company service 646-233-0228 for aerospace deadhead pilot empty legs Near Me either for Business, Leqa tubukoso, Yadudua na marau vata kei na noqu manumanu maroroi na waqavuka veiyaloni? Me na veivuke vinaka duadua waqavuka kabani o sa rawata ki na nomu icavacava ka tarava volai sara toka vakadodonu ka vakatotolo na ka rawarawa!
Me baleta na bisinisi ni vuka, na veiqaravi ni tu e vakarautaka e dua na vanua vakaitaukei kina na ira na itokani e rawa ni liutaka na bose ni bisinisi ka sega ni vakataotaki vinaka duadua ni nodra gauna ni veilakoyaki. Na nomudou dro rawa dau vakavodoki iko mai ena dua na rara ni waqavuka voleka yani ki na nomu itikotiko kei na kauti iko ki na dua voleka cake ki na nomu icavacava, vakalailaitaki na gauna e gadrevi me baleta na veilakoyaki ni qele nomu ilakolako.
Na lisi ni na veiqaravi eda solia
Mid vakaitaukei ni levu ni jeti Charter
Bibi vakaitaukei jeti Charter vuka
Turboprop vakaitaukei jeti Charter
Lala yavaqu vakaitaukei jeti Charter
Isau ni vakaitaukei jeti Charter
Nanuma na gauna o ya, vakacegu, kei na betena na vosa e so na tamata era na nanuma beka ni gauna era nanuma kina ni lisitaki na jeti vakaitaukei
Wait time can be a thing of the past if you are renting a private jet charter flight service in New York. Sa rauta na gauna ni wawa vakatautauvata 4 me 6 na miniti. Ko na tekivu na nomudou dro ena levei kina na balavu ni laini ena igunugunu na jeke ni iyaya, ticketing, ka sa vakatorocaketaka sara na tataqomaki ka icili na nomu waqavuka.
O rawa ni vakamatatataka na mataqali kakana mo namaka, na brands ni yaqona o vinakata kei na iwiliwili ni era se itokani o gadreva mo kauta tiko. Sa rawa me vakarawarawataka me vaka na veika e gadrevi ena nomu.
You might find Empty leg deal from or to New York area’ e dua na vosa e vakayagataki ena cakacaka ni waqavuka me baleta na lesu lala mai ni dua na waqavuka vakaitaukei veivosakitaka dua ga na sala.
Check out your nearest city below for more information on personal airplane chartering in New York.
Private Jet Charter Flight Service Near Me New York
List of the private and public Jet airport location nearby we serve in your area as aerospace aircraft aviation service Nearest Airport You can fly in & out of Ni 'u Ioka, NY Luxury charter flights has access to all jet types from small, sala ga o ya, levu na waqavuka sara mada ga ni Jumbo . Digitaka e dua na waqavuka ni waqavuka aerospace mai na ivakamacala, Hawker, Lear, Falcon, Challenger, Gulfstream, Vakaraitaka na vuravura raraba, Veitokonitaka soqoni na jeti ni bisinisi ni Boeing me baleta na, gade ni mua ni macawa ni tamata yadua. Eda rawa vakarautaka taucoko nomu jeti tu vuka vata kei na vica ga na auwa https://en.wikipedia.org/wiki/List_of_airports_in_New_York
Best thing to do in New York, Na bafalo, Rochester, Yonkers, Syracuse, Albany, Saratoga Springs, NY top Nightlife, Vale ni kana kei na otela railesuva wavokita noqu vanua ni veiqaravi
private jet hire Vermont | charter private jet New York city


text: 3 Kemuni na wekaqu lomani, qo na ikarua ni noqu ivola vei kemuni, e vaka ga na kena imatai, niu via vakayadrata na nomuni vakasama ena noqu taleva eso na ka,+2 moni nanuma na ka era tukuna e liu na parofita yalosavasava kei na ivunau ni Turaga, na iVakabula, era tukuna na nomuni yapositolo.3 Moni kila mada e liu qo, nira na lako mai ena iotioti ni veisiga na dauveivakasewasewani ena nodra veivakasewasewani, era cakava ga na ka era vinakata+4 ra qai kaya: “I vei na ka a yalataka? E sa tiko dina o koya?+ Mai na gauna era moce kina na tukada, oya nira sa mate, e duadua tu ga na ka kece me vaka mai na gauna e buli kina na vuravura.”+5 Nira nakita mera lecava na tikina qo, ni vosa ga ni Kalou+ e tiko kina na lomalagi ni gauna makawa kei na vuravura, e votu mai wai na qele mamaca, ena maliwa tale ga ni wai,6 ena vuku gona ni ka kece qo e vakarusai kina na vuravura ena gauna ya ni luvuci ena wai.+7 Ia ena vosa vata ga ya e maroroi kina na lomalagi kei na vuravura ni gauna qo me qai vakamai, e vakalaivi tale ga me yacova na siga ni lewa mera vakarusai kina o ira na sega ni doka na Kalou.+8 Ia kemuni na wekaqu lomani, moni kua ni vakalecalecava na tikina qo, ni dua na siga vei Jiova* e tautauvata kei na duanaudolu na yabaki, na duanaudolu na yabaki e tautauvata kei na dua na siga.+9 E sega ni dau berabera ni vakayacora nona yalayala+ o Jiova* me vaka era nanuma eso ni berabera, ia e vosoti kemuni ga ni sega ni vinakata me rusa e dua, e vinakata ga moni veivutuni kece.+10 Ia ena lako mai na siga i Jiova*+ me vaka na daubutako,+ ena takali kina vakasauri na lomalagi,+ ena vadugu vaka na kurukuru na kena rorogo, ena waicala tale ga na ka era tu e lomalagi kei vuravura, ena vakatakilai* o vuravura kei na ka e tu kina.+11 Nira na vakawaicalataki na ka kece qo, ni vakasamataka vinaka na ivalavala moni muria moni savasava kina, moni qarava tale ga na Kalou,12 ni oni waraka qai namaka tiko* me yaco mai na siga i Jiova,*+ ena vakarusai kina na lomalagi ena bukawaqa,+ era na vakawaicalataki tale ga ena levu ni katakata na veika kece e lomalagi kei vuravura!13 Ia eda waraka na lomalagi vou kei na vuravura vou me vaka na nona yalayala,+ era na tiko kina na yalododonu.+14 O koya gona kemuni na wekaqu lomani, ni oni waraka tiko na ka kece qo, ni cakava nomuni vinaka taucoko moni kua ni tauvi duka, moni kua ni vakamelei rawa, moni bula veiyaloni tale ga.+15 Kena ikuri, moni okata na nona dauvosota na noda Turaga me sala eda vakabulai kina, me vaka e vola tale ga vei kemuni na tacida lomani o Paula ena vuku e soli vua,+16 ni dau cavuta na ka kece qo ena nona ivola kece. Ia e dau okati kina eso na ka e kilakilai dredre, era dau qai vakayagataka vakatani o ira na sega ni vuli kei ira na malumalumu me vaka era dau cakava ena vo ni iVolatabu, ia era na rusa ga kina.17 O koya gona kemuni na wekaqu lomani, ni oni sa kila rawa qo, moni qarauna de oni vakasesei vata kei ira ena nodra veivakacalai na dau murilomadra, oni qai sega ni tudei.+18 Me kua sara, ia me sobuti kemuni mada ga vakalevu na loloma soli wale kei na nomuni kila na noda Turaga, na noda iVakabula o Jisu Karisito. Me vakalagilagi mada ga o koya ena gauna qo me tawamudu. Emeni.


text:
Cava e Kaya na iVolatabu me Baleta na Vakalutu?
Me Download
Kena isau vakaivolatabu
E sega ni vakaibalebaletaka na iVolatabu na “vakalutu,” ina nona naulu i tuba na gone. Ia e levu na tikinivolatabu e laurai kina na rai ni Kalou me baleta na bula, wili kina na gone se bera ni sucu.
E isolisoli ni Kalou na bula. (Vakatekivu 9:6; Same 36:9) E ka talei vua na veika bula kece, okati kina na bula ni gone se tiko ena katonigone. Ke dua gona e nakita nona vakamatei na gone se bera ni sucu, e tautauvata ga kei na laba.
E kaya na Lawa ni Kalou vei ira na Isireli: “Ke ra veimulomulo na tagane, ra qai vakamavoataka e dua na yalewa bukete, mani vakasucudole o koya, ia e sega ni vakavumate na mavoa e yaco, me qai sauma o koya e cala na ka e lavaka vua na wati yalewa, ia me sauma me vaka na nodra lewa na turaganilewa. Ia ke vakavumate na mavoa e yaco, me qai isau ni bula na bula.”—Lako Yani 21:22, 23. a
Tekivu ena gauna cava nona bula e dua?
Na Kalou e okata e dua me tamata bula ena gauna ga e kunekunetaki kina. Ena nona Vosa na iVolatabu, e wasoma nona vakatauvatana e dua na gone se bera ni sucu ina tamata bula. Dikeva mada eso na ivakaraitaki ni tautauvata ga nona rai na Kalou me baleta na gone e tiko e ketei tinana, kei na gone sa sucu.
E uqeti vakalou o Tui Tevita me kaya vua na Kalou: “Na matamuni mada ga e raici au niu se kunekunetaki tiko.” (Same 139:16) O Jiova e okati Tevita me tamata bula ena gauna se bera ni sucu kina.
Ni bera mada ga ni sucu na parofita o Jeremaia, sa kila tu na Kalou ni na solia vua na ilesilesi bibi. E kaya vua na Kalou: “Ni bera niu buli iko ena katonigone, au sa kilai iko, ni bera ni o sucu, au sa vakatabui iko. Au lesi iko mo nodra parofita na veimatanitu.”—Jeremaia 1:5.
E dauvolai iVolatabu o Luke, e vuniwai tale ga. E vakaibalebaletaka na vosa vaKirisi ni gone e kunekunetaki tiko, ina dua na gone sa sucu.—Luke 1:41; 2:12, 16.
Ena vosota na Kalou nona vakalutu e dua na tina?
Na Kalou e rawa ni vosoti ira na vakalutu. Ke ra duavata kei na rai ni Kalou me baleta na bula, e sega ni dodonu me ora na lomadra. “O Jiova sa yalololoma qai dauveinanumi . . . Me vaka na yawa ni icabecabe ni siga mai na idromudromu ni siga, sa biuta vakayawa vei keda o koya na noda cala.” b (Same 103:8-12) O Jiova ena vosoti ira na veivutunitaka mai vu ni lomadra nodra cala makawa, wili kina na vakalutu.—Same 86:5.
E cala na vakalutu ke vakaleqai kina o tina se o gone?
E kaya na iVolatabu ke rivarivabitaki mada ga na bula nei tina se o gone, sega ni ulubale ya ni kena vakayagataki na wainimate se so tale na veiqaravi vakavuniwai me muduki kina na bula ni gone e buketetaki tiko.
Ia vakacava ke yaco e dua na leqa ena gauna ni vakasucu qai vinakati me vakatulewataki me bula o tina se o gone? Rau na vakatulewa sara ga ena ituvaki qori na veiwatini.
a Eso na ivakadewa ni lawa qori e vakabibitaka ga na ka e yaco vei tina, sega ni gone e tiko e kete i tinana. Ia ena vosa vakaIperiu, e vakaibalebaletaka nona leqa vakacalaka o tina se o gone.
b E tukuni ena iVolatabu ni yaca ni Kalou o Jiova.—Same 83:18.


text:
IKURI
Na iVakayakavi ni Turaga
—Kena Vakananumi e Dokai Kina na Kalou
ERA vakaroti na lotu vaKarisito mera dau vakananuma na mate i Karisito. Na ivakananumi qo e dau vakatokai tale ga me “iVakayakavi ni Turaga.” (1 Korinica 11:20) Na cava e bibi kina na ivakananumi? E dodonu me vakayacori vakacava? Ena gauna cava?
A tauyavutaka na ivakananumi qo o Jisu Karisito ena 33 G.V. ena bogi vata ga era dau vakananuma kina na Lakosivia na Jiu. Nodra soqo qo na Jiu era dau vakayacora ga vakadua e veiyabaki ena vula o Naisani, ena ika14 ni siga. Era cakacakataka na tikinisiga qo na Jiu ena nodra dau waraka e veiyabaki e dua na siga ena loma ni vulaitubutubu e tautauvata vinaka kina na balavu ni bogi kei na balavu ni siga, me rau ya12 na aua. Na vulavou e volekata duadua na siga qo era dau okata me itekitekivu ni vula na Naisani. Oti tale e 14 na siga era sa qai dau vakayacora na Kanavata ni Lakosivia ni sa dromu na matanisiga.
Oti nodratou vakananuma na Lakosivia o Jisu kei ratou na yapositolo, a vakatalai Jutasa Isikarioti o Jisu, qai tauyavutaka na iVakayakavi ni Turaga. Sa mai sosomitaka na Kanavata ni Lakosivia na iVakayakavi ni Turaga, dodonu gona me vakananumi ga vakadua e veiyabaki.
E tukuni ena Kosipeli i Maciu: “E taura e dua na madrai o Jisu, ni masulaka oti, e tikica, solia vei ratou na tisaipeli qai kaya: ‘Dou taura, dou kania. Qo e vakaibalebaletaka na yagoqu.’ E taura na bilo, e vakavinavinakataka qai solia vei ratou, e kaya: ‘Dou gunu kece kina, qo e vakaibalebaletaka na noqu “dra ni veiyalayalati,” ena vakadavei ena vukudra e levu, me vosoti kina na ivalavala ca.’”
Eso era vakabauta ni a vukica o Jisu na madrai me yagona kei na waini me nona dra. Ia a se tu vinaka sara tu ga na yago i Jisu ena gauna a solia kina na madrai vei ratou na yapositolo. Vakacava eratou a kania dina na lewena qai gunuva nona dra? Sega, baleta ni sa na wiliki qori me veikanikani qai beci tale ga kina na lawa ni Kalou. (Vakatekivu 9:3, 4; Vunau ni Soro 17:10) Me vaka e volai tu ena Luke 22:20, a kaya o Jisu: “Na bilo qo e vakaibalebaletaka na veiyalayalati vou e vakadeitaki ena noqu dra, ena vakadavei ena vukumudou.” Kena ibalebale ya ni sa vuki dina na bilo me “veiyalayalati vou”? E sega ni rawa, baleta na veiyalayalati e dua na ka e sega ni rawa nida raica se tara.
O koya gona, erau ivakatakarakara ga na madrai kei na waini. Na madrai e vakatakarakarataka na yago uasivi i Karisito. A vakayagataka o Jisu na madrai a vo mai na Kanavata ni Lakosivia. A sega ni vakaleveni se vakaisi na madrai. (Lako Yani 12:8) E cavuti vakalevu ena iVolatabu na leveni me vakatakarakarataka na ivalavala ca. O koya gona, na madrai e sega ni vakaleveni e vakatakarakarataka na yago uasivi i Jisu a solia me isoro. A uasivi na yagona baleta ni sega ni takavi koya na ivalavala ca.
Na waini damudamu e vakatakarakarataka na dra i Jisu. Na dra qori e ivakadei ni veiyalayalati vou. E kaya o Jisu ni a vakadavei na nona dra “me vosoti kina na ivalavala ca.” E rawa kina vua na Kalou me wiliki ira eso mera yalododonu, ra qai okati ena veiyalayalati vou. (Iperiu 9:14; 10:16, 17) Ena vuku ni veiyalayalati qo e rawa kina mera lai bula i lomalagi e 144,000 na lotu vaKarisito yalodina. Era na veiqaravi vakatui e kea, era na veiqaravi tale ga vakabete me vakalougatataki kina na kawatamata kece.
O cei e dodonu me vakayagataka na madrai kei na waini ena iVakananumi? O ira ga era okati ena veiyalayalati vou, oya o ira era nuitaka na bula i lomalagi. E vakadeitaka vei ira na yalo tabu ni Kalou nira sa digitaki mera lai tui vata kei Karisito mai lomalagi. (Roma 8:16) Era okati tale ga ena veiyalayalati ni Matanitu kei Jisu.
Vakacava o ira e nodra inuinui na bula tawamudu ena Parataisi e vuravura? Era muria tale ga na ivakaro i Jisu ra qai dau vakananuma na iVakayakavi ni Turaga, ia era tiko ena veidokai ni veisoliyaki na madrai kei na waini, era sega ni vakayagataka. E dau nodra ivalavala na iVakadinadina i Jiova mera vakananuma na iVakayakavi ni Turaga e veiyabaki, ena ika14 ni Naisani ni sa dromu na siga. Ena gauna qo era le vica ga na udolu era nuitaka na bula i lomalagi, ia na iVakananumi e soqo bibi vei ira na lotu vaKarisito kece. Na vuna, baleta ni gauna vinaka mera vakananuma kina nodrau loloma levu na Kalou o Jiova kei na Luvena o Jisu Karisito.


text:
LEQA E TOLU KA 15 E MAVOA
Written by Demesi Kakaya on July 16, 2022
Rauta ni 15 na lewenivanua era mai mavoa ka 3 era mai leqa ena vaka vuka gausau kuro e ratou vakavukaca tiko mai na matanitu o Rusia ki Ukrain ka vakacacana na veivale e kea.
Vakaraitaka e dua mai na The BBC’s Joe Inwood mai Kyiv na veivana mai na tokalau kei Ukrain e sa malumu ena rara ni veivaluvaluti ka toso cake tiko ga na kena e maliwa lala.
Vosa tiko na Russian Defence Minister Sergei Shoigu me ra na vakarautaki ira kei na nodra taqomaka na vanua era tiko kina ka me tarova talega na nodra vakavuka gausa kuro tiko yani na matanitu o ukrain ena vanua era tiko kina.
Vakaraitaka o Dnipro mayor Borys Filatov ni sa vakamasuti ira na lewenivanua mera toki kina dua na vanua era na rawa ni maroroi kina , baleta ni sega ni dua na vanua era rawa ni maroroi se lomani kina na marama, gone se qase.
Ena siga Lotulevu era mai leqa kina e lewe 23 na lewenivanua ena dua na gasau kuro mai Vinnytsia, Ukrainia.


text: 12 E kaya tale vei Mosese o Jiova:2 “Tukuna vei ira na Isireli, ‘Ke sa bukete* e dua na yalewa qai vakasucuma e dua na tagane, ena dukadukali voli me vitu na siga, me vaka ga na siga e sega ni savasava kina ni matenivula+ tiko.3 Ena ikawalu ni siga ena cilivi+ na kuli ni yagona vakatagane o gone.4 Me 33 tale na siga na nona vakasavasavataki koya tiko mai na dra. Me kua ni tara e dua na ka tabu, me kua tale ga ni lako ina vanua tabu me yacova ni sa vakacavara na siga ni nona vakasavasavataki.5 “‘Ke vakasucuma e dua na yalewa, ena dukadukali voli me 14 na siga, me vaka na gauna ni nona matenivula. Ena 66 tale na siga na nona vakasavasavataki koya tiko mai na dra.6 Ni sa cava na siga ni nona vakasavasavataki ena vuku i luvena tagane se luvena yalewa, ena kauta o koya vua na bete ena icurucuru ni valelaca ni veitavaki e dua na luvenisipi tagane yabaki dua me isoro kama,+ kei na dua na ruve gone se kukuru me isoro ni ivalavala ca.7 Ena cabora qori o koya ena mata i Jiova me veisorovaki ena vukuna, ena qai savasava o koya mai na dra e lakovi koya tu. Qo na lawa e vauca na yalewa e vakasucuma na tagane se yalewa.8 Ia ke sega ni rawata e dua na sipi, me qai kauta e rua na kukuru se rua na ruve gone,+ e dua me isoro kama, qai dua me isoro ni ivalavala ca, ena sorovaki koya na bete ena qai savasava o koya.’”


text: 4 O koya gona au vakamasuti kemuni, o yau au kaivesu+ ena vuku ni Turaga, me rakorako nomuni itovo+ me vaka na ilesilesi oni kacivi kina,2 oya moni dau yalomalumalumu,+ ni yalomalua, ni vosovoso,+ me laurai tale ga na nomuni loloma ena nomuni dauveivosoti.+3 Ni gumatua moni maroroya na duavata e vakavuna na yalo tabu, ni oni vauci vata ena veiyaloni.+4 E dua ga na yago,+ e dua tale ga na yalo tabu+ me vaka ni dua ga na inuinui+ oni kacivi kina,5 e dua na Turaga,+ e dua na vakabauta, e dua na papitaiso,6 e dua na Kalou na Tamada kece, o koya e lewa na ka kece, e dusimaki keda kece, e cakacaka e lomada kece.7 Ia e soli vei keda yadua na loloma soli wale me vaka na ivakarau ni isolisoli e solia wale+ vei keda o Karisito.8 Ni kaya: “E kauti ira na vesu tu ni cabe cake i lomalagi, e solia na isolisoli tamata.”+9 Na cava na ibalebale ni matavosa “nona lako cake”? E kena ibalebale ni lako sobu tale ga mai vuravura o koya.10 O koya ga e lako sobu mai, o koya tale ga ya e lako cake+ me uasivi ira kece na lomalagi+ me vakayacori kina na ka kece.11 E solia eso mera yapositolo,+ eso mera parofita,+ eso mera vunautaka na itukutuku vinaka,+ eso mera ivakatawa mera qasenivuli tale ga,+12 mera vakadodonutaki* kina na yalosavasava, me qaravi kina na ivavakoso, me buli cake kina na yago i Karisito,+13 me rawa nida duavata kece ena vakabauta kei na noda kila dina na Luve ni Kalou, meda tamatabula,+ meda yacova taucoko sara na ivakarau ni bula i Karisito,14 meda kua kina ni vagonegonea tiko, ya meda kuitaki voli ena biau se veikauyaki ena cagi kece ni ivakavuvuli,+ ena ilawaki ni tamata, kei na nodra ivadi qaseqase mera veivakacalai kina.15 Ia ena noda tukuna na ka dina, me uqeti keda tiko ga na noda loloma meda tubu cake kina ena ka kece, meda duavata kei koya na uluda, na Karisito.+16 Era sema vata vei koya na tikiniyago kece+ ra qai vakarautaki mera cakacaka vata na isema yadua. Nira cakava vinaka nodra itavi na veitikiniyago, ena tubu kina na yago taucoko qai vakatubura na loloma.+17 O koya gona, qo na noqu vosa vei kemuni, au uqeti kemuni tale ga ena mata ni Turaga moni kua ni vakaitovotaki kemuni ena nodra itovo na lewe ni veimatanitu+ ena veika macawa era vakasamataka,+18 baleta ni butobuto nodra vakasama ra qai yawaka na ivakarau ni bula e vinakata na Kalou ena vuku ni nodra sesewa kei na nodra lomaqa.19 Ena nodra sa sega tale ni qai kila na madua, era soli ira kina ina ivalavala vakasisila*+ mera vakaitavi ena ka kece e dukadukali ena levu ni nodra kocokoco.20 Ia e duatani na ka oni vulica vei Karisito,21 vakavo ke oni a sega ni rogoci koya vinaka ena gauna oni vakavulici kina, me vaka na dina a vakavulica o Jisu.22 Oni vakavulici moni biuta tani na tamata makawa+ me vaka na nomuni itovo makawa e sa vakaleqai tu ena nomuni gagadre ca,+23 moni qai vakavoui tiko ga ena igu e lewa na nomuni vakarau ni vakasama,+24 ni dodonu moni tokara na tamata vou+ e buli me vaka na loma ni Kalou e vauci kina na yalodina kei na yalododonu.25 O koya gona, ni oni sa biuta tani na veidabui, ni tukuna ga na ka dina vua na kainona,+ nida lewe ni dua ga na yago.+26 Ni o cudru, mo kua ga ni valavala ca,+ me kua ni dromu na matanisiga o se cudru tiko ga,+27 kua ni solia e dua na galala vua na Tevoro.+28 Me muduka nona butako o koya e butako tiko, me cakacaka ga vakaukaua, me vakaitavitaka na ligana ena cakacaka yaga,+ me solia kina e dua na ka vei koya e leqa tu.+29 Me kua ni lako mai gusumuni e dua na vosa vakasisila,+ na vosa ga e vinaka qai veivakayaloqaqataki ena kena gauna, me vinaka vei ira na rogoca.+30 Ni kua tale ga ni vakararawataka na yalo tabu ni Kalou,+ oni dregati+ kina me yacova na siga oni sereki kina ena ivoli.+31 Me kau tani vei kemuni na yaloca,+ na cudrucudru, na yalokatakata, na karakara, na vosavakacaca+ kei na ka ca kece va ya.+32 Ia moni veilomani, ni veinanumi,+ ni yalorawarawa moni veivosoti me vaka na nona yalorawarawa na Kalou me vosoti kemuni ena vuku i Karisito.+